text:
Ubukungu
Nasho: Impamvu Urwagwa Ishema rufite umwimerere
Ngirumuhire Jean Baptiste, umuyobozi wa Kampani Urwagwa Ishema rutunganyirizwa mu Murenge wa Nasho mu Kagari ka Rubirizi mu Mudugudu wa Mulindi ho mu Karere ka Kirehe, avuga ko ari rw’umwimerere kuko iyo usuye uruganda bakwereka ibyo iyo nzoga iturukamo bitandukanye na bamwe ushobora gusura ugasanga bavuga ko bafite uruganda rw’inzoga kandi nta gitoki wahasanga cyangwa se igikatsi. Urwagwa Ishema rukunzwe cyane mu Ntara y’Iburasirazuba, rukozwe mu bitoki bya Fiya, Amasaka n’Ubuki, rukaba rufite icyangombwa gitangwa n’Ikigo cy’Igihugu Gishinzwe Ubuziranenge (RSB). Ngirumuhire, umuyobozi wa Kampani Urwagwa Ishema, yabwiye ikinyamakuru impamba.com ko uruganda rwabo rutunganya litiro ibihumbi 8 umunani mu cyumweru, bagatara ibitoki biri hagati ya Toni 4 na 5 mu cyumweru, ariko m
Yavumbuye ibanga mu mapine ashaje n’ibikarito
Pantaleon Niyobuhungiro wo mu Murenge wa Rilima mu Karere ka Bugesera, amaze guhindurirwa ubuzima no gukora ibikoresho mu mapine n’ibikarito bishaje, none byahinduye ubuzima bwe n’abo akoresha. Pantaleon Niyobuhungiro ni umusore ufite imyaka 23 y’amavuko akaba avuka mu Murenge wa Rilima mu Karere ka Bugesera, uyu musore akaba akora akazi ko gukora intebe n’ameza mu mapine ashaje n’ibikarito biba byarajugunywe. Ubwo ikinyamakuru impamba cyamusuraga, cyamusanze muri “centre” ya Mbyo hamwe muho akorera uyu mwuga, avuga ko amaze umwaka akora aka kazi, mu gusobanura impamvu yahisemo gukoresha amapine n’ibikarito, yagize ati “nabonaga ukuntu amapine asaza akajugunywa ugasanga arangiza ibidukikije, bamwe banayatwika, niga umushinga neza nsanga nayifashisha nkakoramo ibikoresho kandi bik
Gikondo: Hagiye gutangira uruganda rukora Imigati, Amandazi na Biscuit bikozwe mu bijumba
Uruganda rukora umugati witwa VITA BREAD n’ibindi biribwa bikomoka ku bijumba, mu minsi iri imbere ruratangira gukorera mu Murenge wa Gikondo hafi ya RWANDEX ugana MAGERWA mu gihe mbere rwakoreraga i Kanombe. Inyubako uru ruganda ruzakoreramo irahari, ubwo ikinyamakuru impamba.com cyahasuraga cyasanze hari gukorerwa isuku ndetse n’imashini ziri gushyirwa ahabugenewe. Regis Umugiraneza, umuyobozi w’ikigo cyitwa "CARL Group LTD" gitunganya umusaruro w’ibikomoka ku buhinzi cyibanda ku bihingwa by’ibijumba gikoramo ibintu bitandukanye nk’imigati, amandazi na biscuit, yavuze ko Ikijumba gifite ibara ry’icunga (orange) gikungahaye ku ntungamubiri zitandukanye cyane cyane Vitamini A ifasha abana kugira imikurire myiza, gufasha abagore batwite no kurinda indwara zitera ubuhumyi. Aho i
Nyamirambo: Muri “Excellent Restaurant” ni ahantu heza wasohokera
“Excellent Restaurant” ni restora iri i Nyamirambo imbere ya Saint André muri Etage hejuru, ikaba iri ari ahantu heza ho gusohokera kuko uhicara witegereza ibyiza bitatse Umujyi wa Kigali. Iyi restora iri mu nyubako ya CENAKULUM, ikorerwamo n’abandi bantu bazwi mu Rwanda nk’umuhanzi King James ufitemo “Alimentation”, rwiyemezamirimo Sina Gérard n’abandi. Abanyamakuru bageze aho “Excellent Restaurant” ibarizwa i Nyamirambo abakiriya bavuga ko bishimira kuhasohokera kuko iyo uhicaye ufata icyo kunywa n’icyo kurya witegereza uduce dutandukanye twa Kigali. Ikindi abakiriya ba “Excellent Restaurant” bavuga, ni uko impamvu bahakunda ari uko abakoramo batanga serivisi nziza, aho ukihagera ubona ukwakira kandi icyo umutumye kikakugeraho mu buryo bwihuse. Umwe muri aba bakiriya yagi
Kicukiro: Parikingi ya Bizimungu yabaye igisubizo
Rwiyemezamirimo Bizimungu Hamada amaze amezi agera muri atatu atangije Parikingi yabaye igisubizo kuko imodoka nyinshi zari hirya no hino muri Kigali zabonye aho ziparika kandi hafite umutekano usesuye. Iyi Parikingi yakira imodoka zitandukanye ziganjemo amakamyo. Ikaba iri mu Kagali ka Iriba, Umurenge wa Kicukiro mu Karere ka Kicukiro. Kuri uyu wa Kane tariki ya 17 Nzeli 2020, abanyamakuru basuye Bizimungu avuga aho yakuye igitekerezo cyo gutangiza iyi parikingi. Bizimungu mu kiganiro n’abanyamakuru yagize ati “njya gutangiza iyi Parikingi, nari ngamije gukemura ikibazo cy’imodoka zaburaga aho zihagarara zigateza akajagari nyuma y’uko ibikorwa byakorerwaga mu bishanga byari bimaze kuvanwamo, gusa ndacyiyubaka, ndagira ngo menyereze neza, nyuma nziyambaza Leta na banki kugi
CYAMUNARA Y’UMUTUNGO UTIMUKANWA MU NYAKABANDA KU WA 20/08/2020
KANDA HANO USOME CYAMUNARA Y’UMUTUNGO UTIMUKANWA MU NYAKABANDA KU WA 20/08/2020
Impamvu imodoka zihagarara kenshi kwa Sina Gerard
Rwiyemezamirimo Sina Gerard yahishuye ibanga yakoresheje kugira ngo imodoka hafi ya zose zigera kwa kwa Nyirangarama mu Karere ka Rulindo zihahagarare abazirimo bakagura icyo kurya cyangwa se icyo kunywa, ibanga akoresha nta rindi ni ukugaragaza ibyo akora no kumenya gufata neza abakozi. Ikinyamakuru impamba.com muri iki cyumweru cyasuye Sina Gerard kiganira nawe ku nsanganyamatsiko ebyiri z’ingenzi: Iya mbere ni ibanga akoresha kugira ngo ibinyabiziga bikunde guhagarara kwa Nyirangarama no kuba ari umwe muri ba rwiyemezamirimo bakunze kurambana abakozi igihe kirekire. Sina yagize ati “mbere na mbere nitabira ama “Expo” yaba ay’Akarere, Intara, ku rwego rw’Igihugu no ku rwego mpuzamahanga, mba ngiye kugaragaza ibyo namaze kugeraho, ni ukuvuga nkajya kwereka abo banyarwanda, abo b
ITANGAZO RYA CYAMUNARA Y’INYUBAKO MU MURENGE WA JALI TARIKI YA 15/07/2020
KANDA HANO WONGERE USOME ITANGAZO RYA CYAMUNARA Y’INYUBAKO MU MURENGE WA JALI TARIKI YA 15/07/2020


c: text/html

text:
Nk’uko byakunze kuvugwa n’abasore batari bake, ngo abakobwa bo mu Rwanda bakunda abasore bafite imodoka kurusha ibindi byose bibaho!
Mu magambo yabo bamwe mu basore bahamya ko abakobwa bikundira abasore bibitseho imiturika(imodoka nziza) kurusha yewe n’abibitseho amazu y’agatangaza n’agafaranga gatubutse. Hari umwe wanavuze ko we kuva yatunga imodoka ye bwite yakunzwe n’abakobwa batagira ingano ariko nyuma y’aho ayihereye umu chauffeur wo kujya amutwara ngo batangiye kugabanuka kuko batagikunda kuyimubonana.
Undi musore utwara benz itari iye we yadutangarije ko nta bantu bakundwa n’inkumi nk’abasore batwara imodoka ndetse kurusha n’abibitseho nyinshi ariko badakunda kugendamo.
Ku rundi ruhande bamwe mu bakobwa nabo biyemerera ko bikundira abasore bafite imodoka nziza kuko ngo bibagaragaza nk’abazi kwiyitaho kandi bagendana n’igihe. Ngo umusore wifitiye imodoka ye nziza agendamo aba azi kurimba, akunda gusohoka kandi yashobora kwita ku mukunzi we bakishimana bihebuje.
Gusa hari n’abandi bakobwa batabyumva gutyo aho bo bumva ko ngo nta rukundo abita kuri ibyo bagira ahubwo ngo bo birebera ubutunzi. Ikindi kandi ngo muri kamere y’abakobwa harimo gukunda amaraha no kwishimisha ndetse no gukunda icyo urubyiruko rwita umungara.
Bityo rero ngo n’ubwo bibaho ntibyari bikwiye ku mukobwa ufite urukundo kandi uzi gushyira mu gaciro ahubwo yagakwiye kwita byibuze ku musore ufite ibitekerezo bifite icyerekezo.
Video Abakobwa Beza
Impamvu abakobwa bo mu Rwanda bikundira abasore bafite imodoka
Nk’uko byakunze kuvugwa n’abasore batari bake, ngo abakobwa bo mu Rwanda bakunda abasore bafite imodoka kurusha ibindi byose bibaho!

robotstxt: allowed

filter: keep


text:
Mu gitondo cyo ku wa Mbere tariki 20 Nzeri 2021 ni bwo hazindutse havugwa amakuru y’umugore wabyaye umwana upfuye, bivugwa ko umuforomo wari kumwitaho atabonetse kuko yari yararanye n’umukobwa.
Bivugwa ko ubwo uyu mubyeyi yari yaje kuri icyo Kigo Nderabuzima yaje kubyara, yakomeje gutaka aribwa n’inda ariko uyu wagombaga kumwitaho muri iryo joro akaba yari yajyanye n’umukobwa wari waje kurwaza undi murwayi mu cyumba bakikingirana kugeza ubwo batabazwaga ntibabyiteho.
Umuyobozi w’Akarere ka Gicumbi, Ndayambaje Felix yameje aya makuru asaba abakozi bose kujya bita ku kazi cyane cyane igihe hari ibyashyira ubuzima bw’abantu mu kaga.
Yagize ati "Ubu uyu mugore yatashye, umuforomo ukurikiranweho uburangare amaze kujya mu maboko y’Urwego rw’Igihugu rw’Ubugenzacyaha kuri Sitasiyo ya Rutare ngo bikurikiranwe. Ku bakozi tugomba kunoza serivisi ku muntu uje atugana kandi gukurikiranira hafi ibyo dukora n’igihe turimo kubikora cyane ibyashyira ubuzima bw’umuntu mu kaga, ku muryango wabuze umuntu wo twifatanije nabo mu kubura uwo mujyambere, kandi tubizeza ko ubutabera buzakora akazi kabwo neza hagakurikizwa amategeko ahagaragaye amakosa agahanwa."
Kuri ubu umubyeyi wagize ibyago yasezerewe kwa muganga yatashye mu gihe umuforomo ushinjwa uburangare we yatawe muri yombi.


text:
Kiliziya Gatolika yakoze ubugororangingo ku ijambo “Bazilika” izubakwa i Kibeho
Kiliziya Gatolika mu Rwanda yagize icyo ivuga ku makuru y’uko i Kibeho mu karere ka Nyaruguru hagiye kubakwa bazilika nini izaba iruta iy’i Kabgayi.
Ubuyobozi bw’akarere ka Nyaruguru bwabwiye itangazamakuru ko i Kibeho hagiye kubakwa bazilika izajya yakira abantu ibihumbi 10.
Kiliziya gatolika ntihakana iby’iyi nyubako, gusa itanga ubugororangingo ku ijambo bazilika ryakoreshejwe.
Umushumba wa Diyoseze Gatolika ya Gikongoro, Musenyeri Hakizimana Celestin avuga ko kuri ubu butaka bwitwa butagatifu hazubakwa iyi nyubako izakira abantu benshi kurusha ihasanzwe, ariko ngo ntabwo ari bazilika nubwo bishoboka ko yabona iri zina nyuma. Ni mu kiganiro Musenyeri Hakizimana yagiranye na Radiyo Rwanda.
Agira ati “Ayo makuru umuntu yavuga ko ariyo gahoro kuko barabyihutishije.Tuzi ko mu butumwa Umubyeyi Bikiramariya yageneye Kibeho ari uko hakubakwa Kiliziya ebyiri, imwe nto n’indi nini. Into yaruzuye twari turi mu migambi yo kubaka Kiliziya nini ndetse twanahaye ababishoboye ngo babidushushanyirize ari nacyo gishushanyo abantu babonye.”
Kuba byaravuzwe ko iyi nyubako izaba ari bazilika nyamara ari izina rituruka mu buyobozi bukuru bwa kiliziya i Vatikani, hari icyo Musenyeri Hakizimana abivugaho.
Ati“Natwe mu byifuzo byacu, turifuza ko twazayubaka ikitwa Kiliziya nini tukazasaba ubuyobozi bw’i Vatican bukayita Bazilika.”
Ku bijyanye n’igihe iyi mirimo izatangirira, dore ko ubuyobozi bw’akarere bwavuze ko izaba yuzuye mu Gushyingo 2021, Musenyeri Hakizimana avuga ko batangiye ibikorwa byo gushakisha abafite imirima n’ibikorwa muri aka gace kabereyemo amabonekerwa ngo bahabwe ingurane.
Kugeza ubu ngo ibiganiro birakomeje, ariko ngo imirimo isabwa izakorwa mu gihe hazaba hari n’ibura 70% by’amafaranga akenewe. Amafaranga yatangajwe kuzubaka iyi kiliziya izaba yakira abantu ibihumbi 10, ifite n’imbuga nini yakira abaza i Kibeho asaga miliyari 64 Frw.
Amafaranga yo kuyubaka azakusanywa n’umuryango nterankunga wiyemeje ko ibikorwa byo gukusanya amafaranga bizarangira mu mezi atandatu ari imbere.
I Kibeho niho Bikira Mariya yabonekeye abangavu batatu bahigaga abaha ubutumwa bashyira abantu bwo kwisubiraho. Amabonekerwa yahabaye yaje kwemezwa na Kiliziya Gatolika mu itsinda ryari riyobowe na Musenyeri Misago Augustin wayoboraga Diyoseze ya Gikongoro. Aya mabonekerwa yatangiye tariki 28 Ugushyingo 1981.
Yatangiye abonekera Mumureke Alphonsine wigaga mu Rwunge rw’Amashuri rwa Bikira Mariya nyina wa Jambo (GS Mère du Verbe) i Kibeho. Nyuma hataho n’abandi babiri bigaga kuri iri shuri; ni Mukamazimpaka Anathalie (ukiba i Kibeho aho asobanurira abahagana uko yabonekewe) na Mukangango Marie Claire.
Amabonekerwa ya Kibeho atuma aho yabereye hasurwa ku buryo buri mwaka hakira abantu bari hagati y’ibihumbi 500 na 700 bahasura. Mu gihe cyo kwizihiza umunsi w’amabonekerwa tariki 28 Ugushyingo ndetse no ku munsi w’ijyanwa mu ijuru rya Bikira Mariya tariki 15 Kanama buri mwaka nibwo haza abantu benshi baturutse imihanda yose y’Isi bashobora gusaga ibihumbi 40.
Ntakirutimana Deus


text:
Kwigisha abana byahariwe abagore mu gihe cya COVID19
Nkeshimana Eric utuye muri Maya, mu murenge wa Nyamiyaga, avuga ko ibyo kwigisha abana bireba umugore babana, kuko we aba adahari.
Uyu mugabo yemeza ko abana be birirwa babunga mu ngo z’abaturanyi, ngo kuko uretse n’abe, n’ab’abayobozi baturanye nta n’umwe wegera radiyo ngo yige.
Ati “abana tuba duhura bose babaye abahirimbiri, abana babayeho nabi cyane. Kuburyo n’abana b’abayobozi nabo birirwa ku muhanda. Ntabwo abana bitaweho”
Jean Twagira nawe utuye mu Murenge wa Rukomo yabwiye ikinyamakuru Intego ati “Abana baba bagiye mu baturanyi aho hose, Madamu wange niwe ugomba kubigisha kandi nawe aba ari guhinga. Ibyo kwigisha abana ntabwo bindeba”
Impamvu yanga kwirirwa mu rugo ngo anafashe abana be kwiga ngo nuko yanga gupfa ubusa n’umugore kubwo kwirirwana nawe.
Ildephonse nawe, abana be ntabwo biga, baba bagiye kwahirira inka, ibyo kwigira kuri Radio ntayo bafite ngo umugore we niwe uba agomba kubyitaho nka nyina w’abana.
Ati “abenshi bayobotse ubucuruzi bwo kurangura ibisheke cyangwa avocat ndetse abandi basukuma amagare.”
Aha ashimangira ko hari imirimo myinshi abo bana baba bagomba gukora mu rugo, basimbuje kuba batajya mu ishuri
Bazigira Edouard mu mudugu wa Karambi, Akagari ka Musenyi, Umurenge wa Mutete, ati ubu rwose abana bakora imirimo nko guhinga, kuko sinize ngo mbafashe kwiga.
Abagabo bamwe biyemeje gufasha abagore kwigisha abana babo.
Nubwo abenshi batumva inyungu zo kwigisha abana mu gihe batari ku ishuri, hari bamwe mu babyeyi babyitaho kugira ngo abana babo basubire mubyo biga.
Umubyeyi Aline yatubwiye ko nubwo umugabo we atahaba, arko iyo yavuye ku kazi, afasha abana be gusubira mu masomo, ndetse umukuru akigisha umuto.
Kimwe na Mukandasumbwa Christine, wo mu murenge wa Nyamiyaga, akagari ka Karambo mu mudugudu wa Kinyinya ari nawe muyobozi waho, agira ati “iyo ababyeyi badashyize hamwe, abana ntabwo bagira uwo bubaha, ntibashobora kumvira ibyo ababyeyi bababwira ngo basubiremu masomo”
Uyu muyobozi w’umudugudu avuga ko ikibazo ku bana batari kujya mu ishuri atari ukwigira kuri radiyo gusa, ngo ahubwo kubera corona virusi, hari abagabo baganiriza abana b’abakobwa bari munsi y’imyaka 18.
Ati “ bene abo bagabo turabiyama, tukabaha gasopo kuko abo bana b’abakobwa barashyushye, aho gusubira mu masomo usanga bikundira abagabo bubatse kuko aribo babagurira amatelefone.”
Umuyobozi w’akagari ka Nyarubuye Barihuta Claude, tumubajije icyo bavuga ku baturage bavuga ko nta maradiyo bafite, yagize ati “ni bake badafite amaradio, ariko hari n’abazifite ariko ababyeyi ntibatume abana babo bazikoraho.”
Yarongeye ati “abana bo mu cyaro akenshi bakoresha ubwenge karemano, naho abo mu mujyi bakoresha ubwenge artificial. bityo akaba nta mpungenge nyinshi zihari”
Yongeraho ko ababyeyi bo mu cyaro baruhutse kuko abana bakora iyo mirimo isanzwe ikorwa n’ababyeyi. Cyakora ngo barabahwitura kugira ngo badakoresha abana imirimo ivunanye.
REB yatanze amahirwe n’uburyo bwo kwigira mu rugo
Umuyobozi wa REB, Dr. Irénée Ndayambaje yabwiye itangazamakuru ko muri iki gihe kigoye kubera CoronaVirusi bashyizeho uburyo bw’ikoranabuhanga kugira ngo rifashe abana kwiga. Abafite amikoro bashobora kwiga bakoresheje za Mudasobwa, telephone zigezweho cyangwa interineti.
Akomeza avuga ko abana bo mu cyaro nabo bashyiriweho uburyo bwo gukorana na za televiziyo n’amaradiyo kuko radiyo igera hafi kuri bose.
Iyi gahunda yo kwigisha abanyeshuri hifashishijwe iyakure, yongewemo imbaraga nyuma y’aho amashuri yose kuva ku y’incuke kugeza no kuri kaminuza afungiwe bitewe n’icyorezo cya Coronavirus.
Marie Louise Uwizeyimana


text:
Hashize iminsi hirya no hino mu Mujyi wa Kigali no mu nkengero hagaragara ikibazo cy’amata aho wasangaga ibiciro byayo byarazamutse ndetse atabasha kuboneka nk’uko byari bisanzwe.
Bamwe mu bacuruza amata baganiriye na Televiziyo Rwanda, bavuze ko basigaye bahura n’ikibazo cyo kubona amata baha abakiliya kugeza n’aho hari abayatuma bakamara icyumweru batarayabona.
Umwe yagize ati “Amata y’Inyange twarayabuze, mu byumweru bibiri bishize ni bwo yatangiye kugura 7000 Frw, yarabuze.”
Undi yagize ati “Mu cyumweru gishize twishyuye amata ku wa Kane ariko twamaze icyumweru tutarayabona kandi twarayishyuye. Nongeye gukora ku wa Gatanu w’ikindi cyumweru.”
Abaguzi na bo batangaje ko babangamiwe no kuba batabasha kubona amata ku giciro gisanzwe ndetse rimwe na rimwe ntibabone aho bayagura kandi baba bayakeneye.
Ku ruhande rw’aborozi batanga amata ku isoko bavuga ko bagize ikibazo cyo kubura ibiryo by’amatungo bitewe n’impeshyi yabaye ndende bituma umukamo ugabanuka.
Umwe yagize ati “Kubera ubwatsi zaryaga zitabonaga butanga umukamo turi kwifashisha ibi bisheke umukamo wagiye ugabanuka gake gake, iyakamwaga litiro umunani yaramanutse igera muri esheshatu.”
Undi ati “Umukamo wagiye ugabanuka kubera izuba, inka yanjye nayikamaga litiro umunani ubu yageze kuri litiro enye gusa.”
Umuyobozi wungirije muri RAB, Dr Uwituze Solange, yavuze ko ikibazo cy’umukamo muke cyatewe n’impeshyi yabaye ndende ariko hashyizweho ingamba zo kuzamura umukamo bidatinze.
Yagize ati “Icyo turimo dukora cyane cyane ni ukongera ubuso buhingwaho ubwatsi bw’amatungo, icya kabiri ni ugukorana n’abahinzi kugira ngo tubashe guhunika ubwatsi gatatu mu mwaka aho kuba rimwe.”
“Ikindi ni ukuzamura umukamo tugaburira inka ubwatsi tukanarenzaho ibisigazwa bivuye ku buhinzi cyane ibishogoshogo by’ibishyimbo na soya, abantu batajyaga bakoresha neza, ikindi ni ukugerageza kubika amazi menshi turimo turashishikariza aborozi gufata amazi menshi y’imvura.”
RAB ivuga ko Umunyarwanda anywa litiro 75 z’amata ku mwaka, u Rwanda rufite intego y’uko zagera kuri litiro 250 ku mwaka.


text:
Umukobwa w’urubavu ruto, Teta Diana warose kuba umuganga akiyegurira muzika, yatangaje ko se (Birangwa) amwibukiraho gukunda abantu no gukundisha abana be amateka. Yavuze ko gukundana n’umuntu uzwi ntacyo bimutwaye. Ibitaramo bya Rwanda Day yataramyemo byashibutsemo inganzo yavomyeho.
Teta Diana yakunzwe mu ndirimbo ‘Canga ikarita’, ‘Tanga agatego’, ‘Velo’, ‘Birangwa’ yahimbiye umubyeyi we, anaherutse gushyira hanze indirimbo ‘Iwanyu’ yakubiyeho indirimbo nyinshi. Ibihangano bye byacuranzwe n’ubu mu tubyiniro, mu bitaramo, mu birori bikomeye n’ahandi henshi banyuzwe n’inganzo y’uyu mukobwa.
Teta Ni umwe mu bahanzikazi bafite ibigwi, yegukanye amashimwe atandukanye, akorana n’abanyamuziki bakomeye, umuziki ufite aho umugejeje, ubu abarizwa ku mugabane w’i Burayi aho yari amaze imyaka itatu.
Kuri ubu ari mu Rwanda aho yitabiriye igitaramo Kigali Jazz
Junction kizaba kuya 29 Werurwe 2019.
Mu kiganiro kirambuye yagiranye na INYARWANDA Teta yavuze ko inkuru y’urukundo rwe na Jules Sentore yazengereje imbuga nkoranyambaga n’itangazamakuru itabayeho. Yatsembye avuga ko nta rukundo rwigeze rubaho ahubwo ko yibona nk’umuranga, ikirenze kuri ibyo yifata nka mushiki we.
Yavuze ko yakuranye inzozi zo kuba umuganga kuko yumvaga ashaka gufasha abababaye ariko kandi inzozi zo kuba we zarayoyotse. Umubyeyi we Birangwa yahimbiye indirimbo yavuze ko yari umuntu mwiza wakundaga abantu agakunda gutembereza abana be akababwira amateka.
Ni umwe mu bahanzi bitabiriye ibitaramo bya Rwanda Day byabereye ku migabane itandukanye. Yavuze ko ibi bitaramo byamwambukije imipika, asabana n’abahanzi bagenzi be ndetse n’abanyarwanda baba mu mahanga ariko ngo byanamubereye isooko y’inganzo ye.
Teta avuga ko gukundana n’umuntu ufite izina rizwi nta kintu bimutwaye. Gukundana n’umuhanzi mugenzi we nta kibazo ariko kandi byagera aho akumva bibishye ari nayo mpamvu yumva yashakana n’umuntu ufite izina rizwi ariko utari umuhanzi.
Inyarwanda :Teta Diana ni muntu iki?
Teta:Teta ni umwana w’umukobwa umaze kuba inkumi. Ni umunyarwandakazi nkaba ndi umuhanzi, ndandika nkanaririmba ntuye mu Rwanda ariko nkaba ku mugabane w’i Burayi mu gihugu cya Suede. Ndi umuntu ukunda abantu kandi woroshya ubuzima ubana n’abantu bose.
Inyarwanda : Uribuka umunsi wa mbere winjira mu muziki
Teta:;Ninjira mu muziki byagiye bihererekana. Ntabwo namenya neza ariko ndibuka ibihe bya mbere nagiye mu muziki. Ndabyibuka njya muri studio bwa mbere. Byari biteye ubwoba [akubita agatwenge] !Muri studio ni ubwa mbere buriya ijambo mu cyongereza uba ufite ‘nervous’ uba unitinya. Ariko narabikoze mbona abantu barabikunze
Indirimbo ya mbere nahereyeho ndumva nyibuka yitwaga ‘Dance to night’ nari nayikorewe n’umushinga w’Abadage wari waje hano ukoresha amarushanwa mu bigo by’amashuri yisumbuye biri i Kigali hanyuma ‘competition’ ibera kuri sitade i Nyamirambo mbasha kuba ku mwanya wa kabiri. Bahembaga batatu badukorera indirimbo njya muri studio.
Inyarwanda:
Ni iki cyagusunikiye gukora umuziki ?
Teta: Ikintu cyanteye gukomeza gukora umuziki narabikundaga. Njyewe nakoze umuziki kwishyurwa bitaraza utazi niba hari n’amafaranga azavamo. Icyo gihe byagaragaraga nk’ibintu bikorwa n’abantu by ‘imburamukoro’ ntabwo byahabwaga agaciro.
Ariko nkabikunda noneho mbikoze nkumva abantu ntabwo babwira ko ari bibi bakambwira bati ‘ufite ijwi ryiza’ ubwo urumva kuva muri studio hano yitwaga ‘One way’ mvamo njya no k'uwitwaga Jay P ankorera indi ndirimbo. Yari inzira ndende ariko nka bano abantu bose barampererekanye nk’umuntu bafitiye icyizere biza gukomeza njya no mu itsinda Gakondo, ndakomeza rero kubera urukundo rwabyo.
Inyarwanda :
Umuziki umaze ku kugeza kuki ?
Teta: Natangiye umuziki ku mugaragaro muri 2013. Hanyuma umuziki usa nk'aho untunze kuva icyo gihe kugera no muri 2015-2016 nza kujya no ku mugabane w’i Burayi nkomeza gukora ibikorwa bya muziki na alubumu.
Umuziki n’ubundi uracyafite uruhare runini mu bintu binyinjiriza amafaranga kuko ubu ndawukora mu buryo bwa ‘business’. Ikindi rero bikaguha na ‘satisfaction’ muri wowe ukumva unyuzwe mu buzima, wumva hari ikintu uri gukora gifite icyo kimaze mu buzima.
Eeeeh inzu n’imodoka ntabwo ndabigeraho. Urabona njyewe nkora bitandukanye ahari sinzi. Ndi umuntu ufite uko mbona ibintu, ntabwo numva ko amafaranga nayabona wenda aba anahari yo kuba nagura n’iyo modoka.
I Kigali nabaga mfite ibiraka byiza kandi byinshi ariko nshyira imbere gusevinga (saving) nkongera nkenvesitisa (investing). Nk’iyi alubumu ni ikintu cyantwaye amafaranga kandi cyansabaga kuba nshyize ubwenge ku gihe nshora n’ubundi mu bikorwa by’umuziki.
Inyarwanda : Iyo utaba umuhanzi uba ukora iki ?
Teta: Iyo ntaza gukora umuziki kuva ndi umwana nakundaga ubuganga. Numvaga naba umuganga ntabwo nzi neza niba nari umuhanga muri ‘Biology’ cyangwa ‘Chimie’ ariko narabikundaga nkumva ko nakora ikintu gifasha abantu.
Urakura ukagenda ubona n’utundi tuntu ukunda, ngiye wenda mu by’amasomo njye nize Imibare, Ubugenge n’Ubutabire (MPC) nayo ubwo sinayikomeje. Si inzira nakomeje mbe wenda nk’umusiyatifike ni iki. Mbona nkunze ibindi bintu bijyanye sinzi gushyigikira abantu mu bundi buryo kubakorera ubuvugizi ibintu bidasaba ‘science’ cyane.
Teta yavuze ko Rwanda Day yayungukiyemo byinshi.
Inyarwanda: Watubwira indirimbo eshanu z’ibihe byose kuri wowe ?
Teta :Zose ziba nziza kuko urumva nkora imwe nkashyiraho indi ntabwo namenya uko nzigereranya ariko zose ndazikunda mbyangora kuvuga ngo iyi ng’iyi.
Indirimbo wenda navuga harimo iyitwa ‘Ndaje’ iravuga ku bumwe bw’abanyarwanda itanga icyizere. Ni indirimbo nanditse bimvuye ku mutima ndumva narayanditse nko muri 2010 hari kera cyane. Nayanditse ari umuvugo ngera aho nkikoramo indirimbo iyo uyumvise wumva ko ifite ubutumwa bwiza.
Hanyuma rero ngakunda iyitwa ‘Birangwa’ ivuga ku mubyeyi wanjye. Niba ari n’ubupfubyi naririmbaga burasangirwe cyane abantu benshi babuze ababyeyi cyane muri iki gihugu. No kuyiririmba nkatekereza ku mubyeyi biramfasha cyane hari ikintu binyutsa.
Harimo na ‘Velo’ nayikoze ari ibintu by’imikino tuva muri Rwanda Day Hollande ndatangira ndaririmba numva biraryoshye nkabwira Pastor P nti ariko aka kantu tugakore. ‘Velo’ bitewe n’uko twayikoze irandyohera.
Hari ‘Iwanyu’ nayo iri kuri alubumu yanjye nayo ifite ubutumwa bwiza. Iwabo w’umuntu nyine kandi rero ni ikintu natekerejeho cyane maze kujya hirya gato y’u Rwanda nkakumbura abantu nkakumbura iwacu. Ndaririmba numva ndayikunze iririmbitse neza kandi irimo ‘style’ eshatu iraryoshye cyane muri ‘live’.
Indi imwe nkunda navuga ‘Kata’, impamvu nyikunda nyikora
abana bato bato cyane barayikunze . Bavuga ngo ‘Teta akina Kata’, no mu mashusho
abana baba barimo cyane nkeka ko ahari bayibonyemo cyane icyo gihe nyiririmba
baravuga bati uyu nawe ni umwana mugenzi wacu.
Ntabwo mbizi ariko barayikunze ni indirimbo iguma no mu
mutwe iroroshye kuyifata nayo iri mu ndirimbo zinshimisha.
Inyarwanda: Ni iki wibuka ku mubyeyi wawe ‘Birangwa’
Teta : Papa wanjye yari umuntu ukunda abantu icyo ni cyo cya mbere numva mwibukiraho. Yari umuntu ukunda abantu cyane, agakunda amateka akanayagukundisha rwose yahoraga agukundisha amateka.
Hanyuma akaba n’umuntu w’umuhanga uko numva mbyibuka yari
umuntu w’umuhanga wandika ibintu by’ubwenge. Ntabwo yigeze ashaka ngo
kubimenyekanisha cyangwa kuba umuntu umenyekanye muri ubwo buryo kuko yari umuporofiseri
muri kaminuza akunze akazi ke ariko akadukundisha umuco akandika ukabona
arabikunze nkeka ko ahari hari aho wenda mbivana.
Ikindi numva mwibukiraho n’uko yari umuntu washoboraga kuba yicaye nk’ubu ari ku wa mbere ati ‘muze tugende mbereke ahantu’ akatujyana ati ‘wenda aha ni ku rutare rwa Kamegeri’.
Ari nk’umunsi usanzwe ukabona atujyanye kutwereka ibintu nk’ibyo ng’ibyo. Namwigiyeho ibintu byinshi kandi bimeze nkaho turi gukina. Numva ubuzima bwanjye bwose uwo nabayewe niwe mbikesha mu by’ukuri.
Inyarwanda : Inkuru ishushanya ubutumwa waririmbye mu ndirimbo ‘Birangwa’ yanditswe na nde ?
Teta : ‘Script’ yanditswe nanjye mfatanyije n’umufaransa witwa Valentin. Binsaba ko nicara nkasobanura amagambo nyashyira mu gifaransa.
Ndamwicaza ndamusobanurira dufata igihe nkajya musobanurira nti kandi ndabibona gute ndashaka ko biba ibintu bijimije ariko kandi bifite ‘message’. Turicara turayikora dukora ibyo dushoboye aribyo byavuyemo iriya ‘cript’ nyine abantu babona.
Inyarwanda : Ifoto yawe wambaye ubusa ku gice cyo hejuru wifashishije ku ndirimbo yawe ‘None n’ejo’ isobanuye iki ?
Teta :Eeeeh nabyita ubuhanzikuko wenda urabona ubusa twe tububona….Umuntu iyo yambaye ubusa kenshi uhita uvuga ngo umuntu yambaye ubusa. Ariko nkiriya foto ya ‘None n’ejo’ nyine nagaragazaga umugongo kandi rero navugaga umukobwa.
Mbese
nashakaga uwo ndi, uziko ushobora kwihisha inyuma y’imyenda ukaba undi muntu
ntabwo bwari ubusa buhatse gukurura umuntu cyangwa ubusa buganisha mu byo
abantu benshi bahita batekereza.
Ni mu buryo bwa gihanzi nkavuga nti nguko uko ndi.Uyu ni umugongo nta gice nagaragaje gitandukira. Burya umuhanzi nyine aragenda agakora ku bintu wenda abantu baba badategereje cyane ukabona akoze ibintu abantu bakabyizabaho ariko byanze bikunze nazirikanaga ko mu muco nyine hari uvuga uziga kandi hari ibyo ukinga abantu.
Ibyo narabitekereje ariko kandi nanga guhagarara mu buhanzi bwanjye. Ndavuga nti reka nkore iyo foto ng’uwo uwo ndi… Uyirebesheje amaso atari amaso y’umubiri ubona ‘message’ nashakaga gutambutsa.
Teta avuga ko umubyeyi we yakundaga abantu.
Inyarwanda : Inkuru y’urukundo rwawe na Jules Sentore yari igambiriye kuvugwa mu itangazamakuru?
Teta :Rero urukundo rwanjye na Sentore muvuga ntarwabayeho. Niyo ‘showbiz’ ntabwo twigeze twicara njye na Sentore tuvuge ngo reka dukore ikintu dutwike cyangwa reka tuvugwe mu rukundo.
Abantu baratubonye batubona muri Gakondo babona turi bato. Mu bitaramo byabaga buri wa Gatanu kuri Milles Collines bakatubona turi bato nitwe bato muri Gakondo, bamwe muri bato. Bakavuga bati wenda ariko bano ubanza bakundana ngira ngo ni aho byavuye.
Sentore Jules ntabwo twigeze dukundana nta naho byigeze bivugirwa nk’inyuma y’inzu. Ni umuntu twicara akangisha inama nk’uko nzimugisha tukaba twakandika indirimbo hamwe cyangwa se akambwira ati…
Sentore n’umuntu nshobora gushimira umugeni nkamubwira nti ariko uriya mukobwa ndabona ari sawa. Ndatekereza neza ko mu bantu ashobora kugana yafashe icyemezo, ndimo. Urumva rero umuntu nk’uwo.
Umwanya mfite kuri Sentero urenze kuri ibyo ng’ibyo ahubwo abantu batekereza. Ndi nka mushiki we rwose.
Inyarwanda : Ni iki wumva abafana bawe bakwiye ku kwibukiraho ? Kubera iki ?
Teta :Ikintu numva abantu banyibukiraho ubwo byasaba by’umwihariko abantu banzi wenda nk’abantu duhura yaba mwe duhura yaba n’abandi mu by’ukuri. Numva banyibukira ku bumuntu bwanjye.
Ubumuntu ni nacyo numva nshyize imbere na ‘message’ numva ari cyo nganisha ku bumuntu igituma mba umuntu nkaba ndi hano. Numva ko ndi hano ku mpamvu irenze kuba umusitari nkakora ibiraka nkakorera amafaranga. Yego ibyo birakenewe ariko ibintu nsiga inyuma ni iki?
Icyo
numva nasiga inyuma ni ubumuntu ni ubwo bushuti. Ni abo bantu twabanye. Ni uwo
muntu wacuruje agataro wenda wampagaritse ati bite tukaganira iminota itatu
numva ubumuntu bwanjye ‘outside’ y’umuziki uwo ndi we, uko mbana n’abantu kandi
mu ngeri zose numva ari cyo nakwibukirwaho.
Teta yavuze ko gukundana n'umuntu uzwi nta kibazo abibonamo.
Inyarwanda : Uramutse ukundanye n’umuhanzi mugenzi urubyamva byaba bimeze gute ? Kubera iki ?
Teta :Umuntu uzwi ntacyo byantwara? Burya umutima aho ukujyanye ujya aho. Ntabwo ndakundana n’umuntu uzwi sinamenya uko mbipima ariko numva ntacyo byantwara nkundanye n’umuntu uzwi.
N’umuhanzi mugenzi wanjye twakundanye ntakibazo twahuje akumva uko nkora nawe nkamwumva mbese tugahuza twakundana ntakibazo.Gusa nanone ndi umuntu mbashaka n’ibindi bitekerezo bitandukanye.
Ndi umuntu uhora ushaka kwiga. Nshaka kwiga nkakwigiraho ibyo ufite nkigira kuwundi. Dusangiye umwuga wenda tuvuga ibintu bimwe ni byiza ariko nkeka ko hari aho byagera bikaba bimwe mbashaka umuntu uvuga ibindi bintu ‘outside’ kuburyo njyewe mbigiraho ‘inspiration’ nkabyandikaho nanjye.
Inyarwanda : Ni inde muhanzi ufatiraho urugero ?
Teta :Abahanzi ndeberaho kenshi baba baritabye Imana cyane ko sinzi impamvu ari bo ndeberaho abantu bitabye Imana ariko n’uko ahari bagize ubunyangamugayo muri icyo gihe.
Ubundi dufite byinshi bidushaka, dufite ibintu byinshi umuntu arakora akantu nanjye ubwa njye nshobora gukora akantu kakabangamira abantu ‘any time’ ariko hari nk’umuhanzi Kamariza, ndamukunda, namugendeyeho cyane.
Ntabwo muzi cyane ariko nakundaga ijwi rye kandi namureba nkabona ni umuntu uri ‘simple’ cyane, umuntu ubyoroshya rwose nta busitari nta ki. Yari umuntu ushobora guhura nawe ukamugisha inama cyangwa numva mbikunze.
Abahanzi rero benshi mbagenderaho hari abitwa ba Nina
Simone[Umunyamerikakazi], Bob Marley ndamukunda cyane nkunda ‘message’ze. Nkunda
abantu bafite umutima uri hamwe, bafite ibirenge hasi batari …Niyo bakuru mu
bikorwa ariko ukabona aracyari wawundiumuntu udahinduka.
Inyarwanda : Ni iyihe ngingo uhora wifuza kwandikaho mu bihangano byawe ?
Teta :Ni abantu! Ikintu gituma nandika ni abantu. Ni uwo mu motari twahuye akampa iyo kasike. Ni uwo mupolisi nasanze hariya akambwira ibintu runaka. Ni ibiganiro mu bantu bituma njyewe nkora ‘reflection’ nkatekereza noneho nkandika ikintu kijyanye n’ubutumwa numva ntaha abantu muri rusange.
Kuko hari igihe uguma muri ‘category’ y’abantu musa. Ntabwo umenya ibiri kubera ikanarange n’ibyabereye hariya uba ugomba gusa n’uhura n’abantu bose kugira ngo ukore ku bantu bose.Nkanjye nifuza gukora ku bantu bose abantu batuma nandika ni abantu ni biganiro ngirana na bo.
Inyarwanda :Gira inama Teta Diana w’imyaka 10 y’amavuko ?
Teta:Gire inama Teta w’imyaka icumi [Akubita agatwenge]. Teta w’imyaka 10 ku myaka ye ndumva ibyo yagombaga gukora yarabikoze.Yarakubaganye, yarakubiswe inkoni zo kuzerera byari bikenewe byari bikenewe kugira ngo mbe uwo ndi we uyu munsi.
Gusa wenda Teta w’imyaka 10 wenda ikintu nari kumugiramo inama nko kwiga gitari kuko biri mu bicurangisho nkunda. Uyu munsi ntabwo nzi gucuranga ndabishaka nshaka kubyiga ariko Teta w’imyaka 10 iyo aba yarize gucuranga niyo yiga nko gucuranga nk’inanga ni urugero, ubu nabwo mwari kunkira [Araseka].
Inyarwanda : Tubwire ibintu bitanu ugenderaho uhitamo umusore.
Teta :Ibintu bitanu ngenderaho. Nta n’ubwo ari bitanu ni kimwe. Ni ubupfura ! Ubupfubura bukubiyemo kuba uri umuntu icya mbere uca bugufi, umuntu ugerageza nko kumvikana n’abantu bose, utazankubita.
Ntabwo mbitinya ariko se wancahe ko nanjye naba nafunze ingumi [arabyerekana]. Umuntu nyine utazanyubahuka, umuntu uzubaha ibitekerezo byanjye nkubaha ibye tukuzuzanya kandi nyine umuntu utari mahame.
Inyarwanda: Ibitaramo bya Rwanda Day byagusigiye iki mu gihe wamaze ubyitabira?
Teta:Rwanda Day yampuje n’abantu. Abantu bo muri diaspora wenda nari kugeraho byihuse gutyo. Yampaye ‘opportunity’ nini cyane. Hanyuma kandi yanampaye inganzo ni ibyo ndirimba za ‘iwanyu’ ni iki.
Urumva ni ibintu biba bisangiwe n’abantu ahanini bari kure y’iwabo. Nkeka ko hari uburyo yamfashije mu myandikire yanjye. Ikindi burya n’abahanzi baba bakeneye ibintu bahuriramo iyo ‘scene’ bakayisangira.
Abo ba King James twagiye dukorana hari undi mubano twagiranye no mu bitekerezo barahari na bo ba Jules Sentore bagiye baza na ba Massamba n’ubundi twaguma dufite icyo kintu duhuriramo gituma wunguka n’ibindi bitekerezo mu bahanzi.
No kubona umuryango Nyarwanda witabira ikintu nk’icyo kugira ngo wumve aho tugana ‘contribution’ umuntu yatanga.
Inyarwanda : Uhobera na Madamu Jeannette Kagame yakubwiye iki ?
Teta : Ndakeka ari nka ‘courage’. Umuntu wese burya iyo aguhobereye umaze kuririmba aba akubwira ati ‘courage’, komeza muri iyo nzira. Ndumva nta kintu kihariye yambwiye kirenze kuvuga ‘courage’ turabyishimiye.
Inyarwanda : Urakoze cyane !
Teta : Murakoze namwe !


text:
Uyu muturage ni umwe mu bandi 3707 ku wa Kabiri tariki ya 21 Nzeri 2021 basoje amasomo yo kumenya gusoma, kwandika no kubara nyuma y’umwaka umwe bari bamaze bigishwa.
Ni igikorwa cyatewe inkunga n’Akarere ka Rwamagana ndetse n’Umuryango wa Duhamic Adri ugamije Iterambere ry’abaturage uterwa inkunga na Care Rwanda.
Nyirakamana Vestine yavuze ko umwaka amaze yiga gusoma, kwandika no kubara byamufashije kuva mu icuraburindi n’ubukene yari amazemo igihe kinini.
Ati “Ubu nsigaye nzi gusoma neza kandi mbere sinari mbizi, ikindi nsigaye ndangura imyaka nkandika ibyo nashoye nyuma nkanareba ko nungutse biciye mu gufata ibyo nacuruje byose nkakuramo ibyo nashoye nkabona inyungu.”
Yakomeje agira ati “Ikindi gikomeye najyaga ntinya kujya kurangura i Kigali kuko numvaga nayoba cyangwa nkahahurira n’ibindi bibazo ariko ubu aho menyeye gusoma no kwandika nsigaye naratinyutse kujya i Kigali. Nsigaye njya kwirangurira kandi nkanamenya ahantu hose kubera kumenya gusoma no kwandika.”
Karigirwa Leonatha utuye mu Murenge wa Nzige we yavuze ko kutamenya gusoma no kwandika byamudindije mu iterambere yagombye kuba agezeho kuri ubu.
Ati “Najyaga mu matsinda n’abandi bagore bakanyiba kuko ntamenyaga ibyo banyandikiye mu gatabo ariko ubu aho maze kubimenyera nsigaye menya buri kintu cyose.”
Umuyobozi wa Duhamic Adri, Benineza Innocent, yavuze ko bishimiye gufasha abaturage kumenya gusoma no kwandika ahamya ko bazakomeza gufasha n’abandi baturage benshi mu gihe babonye ubushobozi.
Umuyobozi w’Akarere ka Rwamagana wungirije ushinzwe Imibereho myiza y’Abaturage, Mutoni Jeanne we, yasabye abaturage bigishijwe gusoma no kwandika gukoresha neza ayo mahirwe babonye bakiteza imbere.
Ati “Babigishije gusoma, kwandika no kubara ariko mwe ntimurekere aho mukomeze mwihugure no mu zindi ndimi mwiteze imbere munateze imbere imiryango yanyu, nta muntu n’umwe wapfa kwiteza imbere atazi gusoma no kwandika.”
Muri uyu mwaka abaturage barenga ibihumbi 10 mu Ntara y’Iburasirazuba ni bo bigishijwe gusoma no kwandika mu Turere twa Rwamagana, Kayonza na Bugesera.


text:
Andi makuru
Gicumbi: Hagaragajwe imbogamizi 7 zatumye Akarere katesa imuhigo nk’uko byifuzwaga
Akarere ka Gicumbi kari ku mwanya wa 14 mu Turere 30 tugize igihugu, harasuzumwa icyakorwa ngo barebe ko barushaho kuza mu myanya y’imbere, gusa nubwo baje kuri uyu mwanya, Gicumbi niko ka mbere mu Turere 5 tw’Intara y’Amajyaruguru.
Imbogamizi zasesenguwe n’itsinda ryaturutse ku rwego rw’Intara y’Amajyaruguru, bazengurutse mu Mirenge itandukanye ya Gicumbi basanze imikoranire hagati y’ubuyobozi n’abajyanama hakongerwamo ingufu mu mikoranire, kugira ngo barusheho gufatanya kugera ku nshingano biyemeje.
Mu igenzura basabye ibi bikurikira:
-Akarere na Njyanama basabwa kudakererwa mu gutanga ibitekerezo
-Ikibazo cya Njyanama zidaterana nk’uko biteganywa n’itegeko mu Mirenge, kubikosora
-Kuba hari Utugari dufite umukozi umwe
-Nta buryo bugaragara bukoreshwa mu kumenyesha abaturage ibyemezo by’inama Njyanama
-Kudatandukanya inama njyanama isanzwe n’idasanzwe biri hagati y’Utugari n’Imirenge
-Njyanama z’Utugari zidaterana kubera kutabona insimburamubyizi
-Njyanama zitagira mudasobwa zo gukoresha n’ahantu ho gukorera (Bureau)
Umunyamabanga Nshingwabikorwa w’Intara y’Amajyaruguru, Dr. Mushayija Joffrey avuga ko ibibazo byagaragaye mu Karere ka Gicumbi bizakosorwa nibaruhasho gufatanya no kwisuzuma.
Agira ati: ”Imikoranire no gufatanya mugendeye ku byagezweho bizabafasha, gukora imyitozo no gushyira mu bikorwa ingamba mwiyemeje bizabafasha, kudacika intege ahantu mufite urujijo, kuba hafatwa ingengo y’imari 50% igashyirwa mu Mirenge, indi 50% igasigara ku Karere, kugira umwihariko ugaragazwa kandi uzwi mu Murenge runaka.”
Umuyobozi w’Akarere ka Gicumbi Ndayambaje Felix avuga ko hari hakenewe gukorwa isuzuma hagati y’abakozi n’abafatanyabikorwa hagamijwe kureba icyakosorwa kugira ngo inshingano bemereye kugeza ku baturage zibashe kugerwaho.
Agira ati: ”Ubusanzwe twabanzaga guhigura nyuma tukongera tugahiga, kubera Covid-19 twarabihinduye, ubushize twari dufite imihigo 101 ariko ubu dufite imihigo 92. Icya mbere ni uko twese tubyumva kimwe, kwerekana uruhare rwa buri wese, gukorera ku gihe, kwisuzuma uko ubushize byagenze no kureba aho twakongera imbaraga.”
Ku bijyanye n’icyakosorwa muri Njyanama, Umuyobozi w’Akarere yasubije agira ati: “Inama njyanama z’Imirenge n’Utugari buri rwego ruba rufite itegeko ry’inshuro ziteganywa zigomba gukurikizwa bagaterana, ku bigendanye n’ubushobozi tugerageza kwishakamo ibisubizo tugendeye ku bushobozi, naho njyanama z’Utugari batagira ibihembo, hari inzego ziba zifite ingengo y’imari bashobora kureba imbogamizi bafite bakareba icyakorwa mu bikoresho bikenewe kugira ngo inama njyanama y’Akagari izabashe guterana ubutaha.”
Ivomo: UMUSEKE.RW
Taarifa Rwanda


text:
Perezida Kagame yabivugiye mu kiganiro yagiriye kuri Radio na Televiziyo by’igihugu kuri iki Cyumweru, ubwo yakiraga ibibazo by’abari bateraniye mu cyumba ikiganiro cyaberagamo n’iby’abaturage bo mu mpande zitandukanye z’igihugu.
Uwitwa Dusingizumukiza Firmin wo mu Karere ka Burera mu Ntara y’Amajyaruguru, yabanje gushimira Perezida Kagame ibyiza yagiye abasezeranya kandi bigakorwa, ariko avuga ko hari n’ibibazo afite.
Yagize ati “Muri iyi minsi hari ukuntu twumva ku maradiyo uko bwije n’uko bukeye bakavuga ngo ba rwiyemezamirimo bambuye abaturage ahantu runaka, nkaba nababaza ngo ese murateganya iki kugira ngo iyo ndwara mbi iri muri ba rwiyemezamirimo ibe yacika burundu?”
Perezida Kagame yasubije ko ba rwiyemezamirimo bambura abakozi bakoresha ari ibintu bidakwiriye kuba bihari.
Yakomeje agira ati “Ubwo n’inzego bakorana nazo cyangwa zibakoresha, n’inzego noneho za leta zishyira ibintu mu bikorwa, zikurikirana ibintu cyangwa z’ubutabera, uwo muco ni ugushaka uko tuwurwanya bigacika burundu ntibikomeze kuko ba rwiyemezamirimo baba bakora imirimo bazishyurirwa.”
“Nta mpamvu rero mu nyungu zabo babarira mu gutwara iby’abandi, ntabwo bishoboka, ibyo ni ukubikosora.”
Kuri icyo kibazo, Perezida Kagame yabajijwe niba kuba rwiyemezamirimo atarishyurwa byajya biba ikibazo ku muturage, kuko hari ubwo rwiyemezamirimo atabishyura avuga ko nawe atarishyurwa.
Yakomeje agira ati “Ariko no ku ruhande rw’inzego za leta niba rutishyura, ngira ngo nabyo mujya mubyumva ariko byajyaga bivugwa n’abandi, tubisubiza kenshi kandi bimwe bigakurikiranwa bigakosorwa, ntabwo biranoga neza uko nibwira, ariko leta ikwiye kuba yishyura.”
“Kandi ahenshi usanga baratinze kwishyura atari nuko babuze n’amafaranga. Biragenda bigahera mu nzira gusa abantu batakoze ibyo bagombaga gukora. Ibyo rero ni ugufatirwa umwanzuro ubikemura byanze bikunze.”
IKibazo cyo kutishyurwa na ba rwiyemezamirimo ni ikibazo Perezida Kagame yakunze kubazwa kenshi mu ngendo akorera mu turere dutandukanye tw’igihugu, aho yageze akaba yarakunze gusiga asabye ko bihita bikemurwa kandi bigakorwa.


text:
Amwe mu matorero aranengwa kubangamira ubumwe n’ubwiyunge
Yanditswe na Mugisha Benigne
Imiryango ishingiye ku madini n’amatorero ya ADEPR, Eglise Methodiste du Rwanda na Islam yanenzwe kubangamira ubumwe n’ubwiyunge ku kugero cya 10%.
Ibi ni ibyatangajwe na Bishop Rucyahana John, Perezida wa Komisiyo y’Igihugu y’Ubumwe n’Ubwiyunge (NURC) muri raporo iyi Komisiyo yagajeje ku Nteko rusange ya Sena, mu rwego rwo kugaragaza intera ubumwe n’ubwiyunge bw’Abanyarwanda bugezeho.
Bishop Rucyahana ati “Hakozwe icukumbura ryimbitse ku bumwe n’ubwiyunge muri imwe mu miryango ishingiye ku idini yagaragayemo ibibangamira ubumwe n’ubwiyunge ku kigero cy’10%, iyo miryango ni ADEPR, Eglise Methodiste Libre n’umuryango w’aba Islam mu Rwanda.”
Bishop Rucyahana yavuze ko mu Itorero rya EMLR na ADEPR hagaragaye ibibazo by’amacakubiri ashingiye ku moko y’Abahutu n’Abatutsi.
Rucyahana avuga ko mu idini ya Islam ho ibibangamiye ubumwe n’ubwiyunge bishingiye ku myemerere n’amahame atandukanye, bituma batumvikana ku buryo bwo gushyiraho ubuyobozi n’uburyo bwo gusenga.
Yagize ati “ Ibi byose biterwa no kwikunda kwa bamwe n’inyungu ku bandi, usanga bari mu itorero cyangwa idini rimwe bahanganiye ubuyobozi cyangwa ibindi bintu bigera mu itorero.”
Rucyahana avuga ko ntawe ukwiye kwishingikiriza icyo ari cyo ngo abangamire inzira y’ubwiyunge bw’Abanyarwanda, asaba buri wese kwimakaza icyabuteza imbere n’icyatuma abantu babana neza mu mahoro.
Bamwe mu bayoboke b’ayo madini n’amatorero baganiriye n’Umvaho Nshya bayibwiye koko mu madini n’amatorero yabo hagiye hazamo ibibazo by’ubushyamirane no guhangana, ngo kandi koko bigira ingaruka ku bayoboke b’ayo madini.
Umwe mu bayoboke w’Itorero rya Methodiste avuga ko higeze kubamo amacakubiri hagati y’abayoboke, ariko ngo akenshi bituruka ku bashumba kuko haba hari inyungu babifitemo, maze abayoboke na bo bakagurikira buhumyi.
Undi wo muri ADEPR avuga ko no mu itorero iwabo havutsemo ibibazo byo guhangana biturutse ku bukungu bw’iri torero, ariko ngo iby’amacakubiri hagati y’Abahutu n’Abatutsi byo nta byo yabonye.
Avuga ko ahubwo bahanganiye amafaranga aboneka mu Itorero biza kuba bibi mu gihe cyo kubaka Ihoteli y’iri torero ku Gisozi.


text:
yitwa Niyonsanga Eric azwi ku izina ry'ubuhanzi rya Niyorick, mu1988 avukira i Kigali ku Kicukiro. Amashuri abanza yayize kuri IFAK ,ikiciro rusange cy' ayisumbuye acyiga i Musha muri Ecole Secondaire St Kizito, aza kujya gukomereza muri Collège APAPE I Gikondo, aho yarangirije mu mwaka wa 201Nk`uko yabitangarije zahabutimes.com, muzika yayitangiriye cyera aririmba muri korali, nyuma aza kugana group yakoraga umuziki ariko yigana uw`abandi (interpretation), aho yasubiragamo indirimbo z`abandi bahanzi. Nyuma yaje gufata icyemezxo cyo gukora umuziki ku giti cye ahagana mu mpera za 2010.Ubu amaze gushyira indirimbo ebyiri ahagaragara arizo:'nibwobo buzima" na "abe ariho nibera", akaba afite n`izindi ebyiri ziri muri studio ateganya kuzasohora vuba aha.
Niyorick akaba yaratangarije zahabutimes.com ko yakuze yumva nkunda muzika cyane, yiyumvamo ko ari impano ye.N`ibindi yagiye yinjiramo birimo gucuranga bituma bituma ngo yifuza kuzayigira umwuga.
ubwo yabazwaga niba muzika ishobora gutunga uyikora hano mu Rwanda yagize ati:" birashodoka ko muzika yakubera umwuga ikagutunga,kuko n`iyo urebye neza,n`ino aha iwacu mu Rwanda birashoboka Ndetse aha dufite ingero z`abahanzi batunzwe n`ibihangano byabo".
Niyorick akaba ateganya gukora n`ibindi bigendanye na showbiz aho afatanya muzika no gukina film,akaba yaragaragaye muri film THE IMPACT,ubu hakaba hari indi agiye gukinamo.
Mubyo akunda, harimo kubaho atuje, kubana n`incuti, gusenga, kuko nk`uko abyitangariza Imana ariyo imuyobora mu migambi ye.
Niyorick akaba anasengera mu itorero Zion Temple.
Mu bintu yanga bitamushimisha,harimo umuntu usuzugura undi, Ikindi yanga ni ubukene.
ngo ikintu cya mushimishije cyane muri muzika Ni igihe yumvise umuntu atazi arimo araririmba indirimbo ye mu nzira hari muri iyi minsi yashize.
Akaba yarasoje ikiganiro ashimira abakunzi be agira ati:"Abakunzi bange nabanza kubashimira uburyo bakira ibihangano maze gushyira hanze,kandi ibyiza biri imbere kuko ndi gukora cyane,ndifuza gukora muzika nkagera ku mpera z`isi yose,sinzagarukira mu Rwanda gusa".


text:
0 total views
Munyentwari Eugene n’umuvandimwe we Karekezi Bernard, ni abavandimwe bamaze imyaka irenga 30 bafite uburwayi bw’amayobera ku mubiri wose. Nyuma y’inkuru twabagejejeho igakora benshi ku mutima, abagiraneza bishyize hamwe biyemeza kubafasha uko bashoboye, icya mbere bakoze kikaba ari ukubageza mu mujyi wa Kigali aho bageze kuri uyu wa Gatatu bahita banabonana na muganga. Bivugira ko nabo byabarenze kuko babonye abantu bafite urukundo n’ubumuntu.
Munyentwari Eugene niwe ufite uburwayi bukabije ugereranyije na murumuna we Karekezi Bernard. Bombi ntabwo babashije kubona ubuvuzi kandi byabateye ubukene bukabije kuko n’imyuga bize ntawayibahera akazi kuko aho batuye usanga babanena bakanabitaza cyane.
Uburwayi bwa Eugene bwazahaje ubuzima bwe bwose
Karekezi Bernard nawe afite uburwayi nk’ubwa mukuru we
N’ubwo Eugene yakuze azi ko atazabona umufasha, yaje kumenyana na Mukandayisenga Claudine wamubereye inshuti nziza bakajya bahuzwa n’amasengesho, ubucuti bwabo buza kuvamo urukundo rutangaje kuko uyu mukunzi we yagiye abuzwa kenshi n’abantu batandukanye barimo n’abayobozi b’inzego z’ibanze batifuzaga ko yashakana na Munyentwari, bavuga ko batifuza kubona uwo muntu urwaye ibyo bita ibibembe.
REBA AMAFOTO YABO HANO>>
Kuwa Gatatu tariki 23 Nzeri 2020 ariko, intego y’urukundo rwabo bayigezeho kuko barahiye imbere y’amategeko mu murenge wa Gatore, basezerana kwibanira ubudatana. Munyentwari yageze aho asobanura iby’ubuzima bwe n’urukundo akundwa na Claudine wamwakiriye uko ari, kwihangana biranga amarira arashoka, bizamura amarangamutima y’ikiniga ku batashye ubu bukwe.
Munyentwari Eugene na Mukandayisenga Claudine basezeranye kuzibanira akaramata
POSTED BY EMMY KURI RWANDAPAPARAZZI.RW/TV
18,830 total views, 6 views today


text:
Umukozi w’Imana Bishop Kayitare usengera mu itorero rya ADEPR yatangaje byimazeyo akamaro ko kuririmbira Imana anatanga urugero rukomeye rw’abahanuzi ,intumwa ndetse na Yesu Kristo ko nabo baririmbaga.
Ibi yabitangaje kuri uyu wa gatatu taliki ya 28 Kanama 2019,ni mu gihe uno mushumba rero aherutse kuva mu itorero yari arimo akagaruka muri ADEPR bitewe n’impamvu ze zijyanye no kubwiriza ubutumwa bwiza.
Mu kiganiro yagiranye n’Isezerano.com,Bishop Kayitare yasobanuye byimazeyo akamaro ko kuririmbira Imana mu rusengero aho yifashishije amagambo ari muri Bibiliya agaragaza imbaraga ziri mu murimo wo kuririmba.
Yagize ati:”Kuririmba bifitiye umumaro umuntu ku giti cye,muri Yakobo 5:13 haravuga ngo muri mwe niba hari ubabaye nasenge,niba hari unezerewe naririmbe.Kuririmba bwa mbere ni umurimo w’abantu banezerewe,kuririmba bigirira umumaro umuntu ku giti cye,ubusharire bukamuvamo bwamara kumushiramo akagira umumaro ku bandi”.
“Bibiliya yerekana ko no mu isezerano rya Kera baririmbaga,Dawidi iyo yaririmbaga byirukanaga imyuka mibi yabaga yateye Sawuli.Ari abahanuzi bararirimbye,intumwa zararirimbye na Yesu yararirimbye.Mu butumwa bwiza bwa Yesu Kristo uko bwanditswe na Mariko 14:22-26,Yesu igihe yatangaga igaburo ryera bamaze gusangira bararirimba”.
“Abamori bateye Abayuda Uwiteka abwira umwami ngo nashyireho umutwe w’abaririmbyi, batangiye kuririmba Uwiteka atega igico ku banzi babo basubiranamo bararangira,iyo amashimwe agose imbere y’Imana Uwiteka atega ibico abanzi bacu.Mu ijuru naho hazaba hari amakorali abiri ,korari yo mu gihe cya Mose na Korari yo mu gihe cy’umwana w’intama”.
“Kuririmba mu rusengero rero bifite akamaro k’uburyo butatu kuko icya mbere nuko imyuka mibi ihunga,icya kabiri Bizana umunezero mu nzu y’Imana,icya gatatu tuba turi kwitoza umurimo tuzakora mu ijuru”.
Bishop Kayitare yabaye umushumba w’itorero Jerusalem Temple,ubu akaba ari mu murimo wo kubwiriza ubutumwa bwiza muri ADEPR mu rwego rwo kugirango bugere kuri benshi.


text:
Ubutumwa bwa 12.07.07.2014
N´iki cyadukanya n´Urukundo rw´Imana?
Imana Data wa Twese wo mw´ijuru yaduhaye kumenya Yesu Kristo, itwereka urukundo rwayo iciye mu mwana wayo Yesu Kristo. Yesu Kristo yemeye kuza kuducungura kugirango dukire. Kubw´urukundo rwiwe yaduhaye Amahoro, Umunezero, Urukundo rw´ Imana rutekereza ku bandi, yaduhaye guca bugufi.
Yesu yaduhaye kubohoka, mu mitima, araduhumanura aduha ubugingo buhoraho twita abaragwa na Yesu Kristo.
Zaburi 138, Nubwo Imana ikomeye ikorana n´Imitima iciye bugufi.
Luka 12:35-48 Tube maso dutegereje kuza k´Umwami wacu Yesu Kristo kandi amatabaza yacu ahore yaka.
Luka 15: 11-25
Níki gituma tujya kure y´Imana Data wa twese. Hari ubwo Imana iduha Umugisha ukatujyana kure y´Imana. Ese nta gihe Imana iduhezagira bigatuma tujya kure. Iyo tutari n´Imana inzara iratera. Iyo turi kure y´ Imana tuba imbata z´icyaha nkuko uwo mwana yabaye imbata iragira ingurube. Icyaha imbere y´Imana ni nkokujya mu ngurube.
Uwo mwana w´ikirara yifuje kujya kwa se afata icyemezo cyo guhinduka. Imana ishaka ko dutera intambwe dufate icyemezo cyo kuza guhura na Data wa Twese by´ukuri. Yisubiyeho yemera kujya gusaba imbabazi se kuko yacumuye kuri Data wo mwijuru.
Mutima wanjye shaka Ubwami bw´Imana wisubireho. Fata icyemezo kandi ukore uyu munsi ntutegereze ejo.
Se yaramubonye akituruka kure, aramubabarira. Urukundo rw´Imana ruduha imbabazi zívyaha vyacu rukatugarura mu rugo. 2 Abatessalonika 2: 1-16. Tugire imitima iciye bugufi inezereza Imana. Twirinde twumvire icyo Imana itubwira iciye mw´Ijambo ry´Imana kuko iyo tutabyizeye ireka ubushukanyi bigatuma umutima winangira. Ni ahacu rero guhitamwo neza tugahita ubugingo buhoraho. Amen


text:
Kuri iki Cyumweru tariki 30/12/2018 itorero umuriro wa Pentekote ryiyomoye kuri ADEPR ryimitse abapasiteri bane ndetse n’abadiyakoni 201. Ni mu muhango witabiriye n’abakristo benshi cyane ubera muri Kigali ku cyicaro gikuru cy’iri torero.
Abapasiteri bane
bimitswe mu itorero Umuriro wa Pentekote ni Muneza Vianney, Hakizimana Jean
Damascene, Rusigirwa Alphonse na Mutabaruka Epimaque. Himitswe n’abadiyakoni
201 baturutse hirya no hino mu gihugu mu itorero Umuriro wa Pentekote. Ni
umuhango wabereye i Kibagabaga ku cyicaro gikuru cy’itorero Umuriro wa
Pentekote mu Rwanda, uyoborwa n’umuyobozi mukuru w’iri torero ku rwego rw’igihugu,
Pastor Majyambere Joseph.
Pastor Majyambere Joseph uyobora Itorero Umuriro wa Pentekote mu Rwanda
Pastor Majyambere yasabye abapasiteri yahaye inshingano kureka akandi kazi kose bari basanzwe bakora, bakiyegurira umurimo wo kuyobora abakristo nk’inshingano bagomba gukora mu buzima bwabo bwa buri munsi. Ngo bazajya batungwa n’abakristo. Yaba abo yimikiye kuba abapasiteri n’abo yahaye inshingano z’ubudiyakoni, yabasabye gukunda itorero rya Kristo no kutazarigambanira anabasaba gushaka abakristo yaba ku manywa ndetse na n’ijoro.
Abapasiteri bimitswe na Pastor Majyambere,...hano bari kumwe n'abagore babo
Pastor Majyambere uvuga ko yafunzwe inshuro zirenga eshatu azira ubutumwa bwiza, yabibukije ko bahawe inshingano mu gihe kitoroshye cy’iminsi y’imperuka aho bazahura na byinshi bibaca intege, kurenganywa bazira Kristo n’ibindi. Icyakora yabasabye kumufatiraho icyitegererezo nk’uko nawe agifatira kuri Yesu Kristo. Yabasabye kandi kudakunda amafaranga nk’uko nawe atayakunda. Kwicisha bugufi, kuba hafi y’abakristo bagiye kuyobora, gukiranuka muri byose, ni bimwe mu byo bigomba kubaranga nk’abahamagariwe umurimo w’ubutambyi.
Itorero Umuriro wa Pentekonte ryashinzwe mu mwaka w’2001 nyuma y’aho Pastor Majyambere yari yanze gushyira umukono kuri gahunda nshya ya ADEPR yo gukoresha agakombe gato gahabwa buri mukristo mu gihe cy’Igaburo Ryera. Pastor Majyambere we avuga ko abakristo bose bagomba gusangirira ku gikombe kimwe nk’uko Yesu Kristo yasize abisabye intumwa ze kujya zibigenza gutyo iteka.
Ni umuhango witabiriwe n'abantu benshi cyane


text:
Bitewe n’ubuzima umwana wo mu muhanda anyuramo bisaba kubanza kumufasha guhindura imyumvire no kumukorera ubujyanama kugirango abashe gusubira mu muryango no kubana neza nabo asanze.
Ikigo cy’Abadacogora n’Intwari cya Caritas Kigali gifite mu nshinga zacyo gukura abana mu buzima bwo mu muhanda bavuga ko usanga umwana wanyuze muri ubu buzima bisaba imbaraga nyinshi kugirango abashe guhinduka.
Aha niho bafashe ikemezo cyo kujya babakuramo bakabanza kongera kubigisha kugirango babafashe guhindura imico n’imyumvire baba bahuye nabyo mu buzima bwo mu muhanda.
Ndayambaje Jean Paul umujyanama mu mitekerereze n’imyitwarire ufasha abana bagororerwa mu kigo cy’Abadacogora n’Intwari giherereye Nyiragiseke mu karere ka Bugesera avuga ko bimwe mu byo afasha aba bana ari uguhindura imyumvire kugirango basubire mu buzima bwo mu muryango batagifite imyitwarire bavanye mu buzima bwo mu muhanda.
Zimwe mu nama abagira harimo kubereka akamaro ko kuba mu muryango, kudakurira mu buzima bwo mu muhanda ndetse ko nta nyungu yazabukuramo igihe abaye mukuru no kubereka akamaro ko kwiga bakabasha kugira icyo bigezaho.
Ati “ jyewe ndabigisha, nkabasaba kwitekerezaho icyo bazaba icyo aricyo mu myaka iri imbere”.
Ndayambaje akenshi abigisha abaha ingero ku bandi bantu basigaye mu buzima busanzwe aho ababaza ati “niba umwana mu ngana ari mu mashuri yisumbuye wowe utekereza ko uzaba iki mubuzima bwawe niba warabuhitishijemo kujya mu muhanda?
Izi nyigisho nizo zifasha abana kugenda bahinduka bityo bakazasubizwa mu buzima busanzwe bwo murugo baramaze guhinduka ndetse bimwe mu bitekerezo byo gukomeza kuba mu muhanda byaramaze kubavamo.
Ndayambaje afasha n’abashinzwe gukurikirana imyitwarire y’aba bana mu buzima bwabo bwa buri munsi abahugura uburyo bamenya uko babafasha guhindura ubuzima bwa.
Mu byo abigisha harimo kumenya uburyo amwakira akurikije imyitwarire ye, no kumenya uburyo amwegera akamuganiriza, ndetse akanamufasha kwakira ubuzima bw’iwabo mu muryango.
Umuhuzabikorwa w’umushinga w’Abadacogora n’Intwari Mushashi Josiane avuga ko inyigisho zo gufasha abana guhindura imyitwarire n’imitekerereze zagize akamaro kuko abana bose basubijwe mu miryango yabo usanga babana neza n’abo basanze.
Ibi abishingira cyane kubana bamaze gusubizwa mu miryango kuko bose usanga bakomeza ubuzima busanzwe ndetse ntibongere kugaruka muri ubwo buzima baba bavuyemo.
Ati “ niyo mpamvu twashatse umujyanama mu by’imitekerereze n’imyifatire ngo abafashe kugirango tujye tubasubiza mu miryango yabo baramaze guhinduka”.
Mushashi asanga bino bitanga ikizere cy’uko abantu bashyize hamwe mu gukemura ikibazo cy’abana bo mu muhanda ndetse bakita cyane mu gukemura ikibazo cyiba cyabateye kujya muri uwo muhanda asanga byagabanya umubare munini w’abanabawujyam ndetse n’abagorowe bakaguma mu miryango yabo.


text:
Iyo uri mu rukundo, hari byinshi uhindura mu myitwarire yawe kugirango urusheho kugenda wigarurira umukunzi wawe ariko uko urukundo rwanyu rugenda rukura niko mugenda murushaho kumenyerana buri umwe akagenda amenya ingeso undi afite ari nako mugenda mufashanya kuba mwahindura zimwe muri izo ngeso zishobora kuba zitajyanye n’ibyo mwifuza.
Nk’uko abahanga mu by’imibanire babivuga, ngo iyo wegereje igihe cyo gusezerana n’uwo ukunda hari ibintu byinshi ugomba kureka mbere y’uko murushinga kuko bishobora kwica umubano wanyu.
1. Ugomba kwirinda icyatuma ugwa mu mutego wo gusambana
Buri gihe ugomba guhora wibuka ko uri hafi gusezerana, ibi bikagufasha kwirinda kuba wahura n’umuntu mudahuje igitsina muri ahantu h’ibanga kuko bishobora kuba byakugusha mu busambanyi ugatangira guca inyuma uwo mukundana kandi mutarabana. Rero ugomba kubireka ahubwo ukarushaho guha umwanya uwo mugiye kurushinga.
2. Reka gutekereza ko uri umuyobozi igihe uri kumwe n’umukunzi wawe
Iyo uri hafi kurushinga haba hakiri itandukaniro no kuba wararangije kubana n’uwo ukunda. Wigerageza gutegeka umukunzi wawe ngo ukomeze kumugaragariza ko nta kintu yafataho umwanzuro igihe muri kumwe. Ibi si byiza kuko bimuca intege akumva ko ari umunyantege nke. Gerageza ugaragaze ko muri ku rugero rumwe mu byo mukora byose.
3. Reka kumva amabwire
Iyi ni inama ikomeye ugirwa kuko akenshi haba hari benshi batifuza ko wabana n’umukunzi wawe. Ugomba rero gushyiramo ugushishoza kuko haba inshuti zawe, ndetse n’abandi benshi bazajya bakugira inama ariko siko bose bazaba bakwifuriza ibyiza. Menya gufata imyanzuro ku byo wemera ndetse n’ibyo uhakana.
4. Reka kumena amabanga y’urukundo rwawe
Buri gihe hagomba kuba hari amabanga hagati yanyu ajyanye n’urukundo. Igihe uri hafi gusezerana rero irinde kuba wagenda ubwira inshuti zawe ibyo uba waganiriye n’umukunzi wawe. Akenshi uzasanga abantu bifuza kumenya ibyanyu ariko si ngombwa ko ubibabwiraho.
5. Irinde icyagabanya igipimo urukundo rwanyu ruriho
Ntabwo ari byiza kwiyumvisha ko kuba mwaramaze kwemeranya kubana bihagije, ngo maze ugende witurize kuko ibingibi byatuma urukundo rwanyu rusubira inyuma bikaba byakurizaho no kuba rwazima burundu. Inama ugirwa ahangaha ni ukurushaho gukunda no kwita ku wo mugiye kurushinga kuko aribyo bizatuma mubana mu munezero.
6. Gendera kure ibitekerezo byo gukeka cyane
Gushaka gukekera umuntu ni kimwe mu bintu byakwangiza umubano wanyu. Gira umuco wo kubaza uwo mugiye kubana kuri buri kintu wumva urimo gushidikanyaho, umubaze wimenyere ukuri bitabaye ngombwa ko utangira kwihimbira ukeka ibishobora kuba bihabanye n’ukuri.


text:
Tugiye kuganira ku mitego 5 Farawo yateze Abisiraheli mbere yuko bava muri Egiputa. Iyi mitego 5 ni yo Satani adutega buri munsi, iyo tuvuze Egiputa tuba tuvuze isi, iyo tuvuze kanani tuba tuvuze mu Bwami bw’Imana. Iyi mitego 5 Farawo yateze Abisiraheli, na n’uyu munsi irakigaragaza mu buzima bw’ubukristo.
Umutego wa mbere
"Farawo aramubwira ati “Ndabareka mugende mutambirire Uwiteka Imana yanyu mu butayu icyakora ntimuzajye kure cyane. Nimunsabire.” Kuva 8:24
Satani atega umutego Abakristo, akababwira ati ‘Muzasenge ariko ntimuzajye kure: Mu kwezwa, mu guhinduka ku ngeso, kure mu gukira imvune zo mu mutima, kure mu gusa na Krsto ( Bibiliya iravuga ngo mugire umutima nk’uwari muri Kristo Yesu ).
Satani ntabwo yishimira ko tugira umutima uhindutse wejejwe. Nagira ngo mbabwire ko kuva mu gihe cya Yohana umubatiza Ubwami bw’Imana buratwaranirwa, intwari zibugishamo imbaraga. Ntabwo ushobora kubona ubuntu bw’Imana bwinshi udafashe igihe cyo gusabana n’Imana. Farawo yarababwiye ngo "Muzagende, ariko ntimuzagere kure!" Hari ubwo Satani adushyiraho ibiziriko: Akatureka tukajya muri korari, tukabwiriza, tugakora imirimo, ariko abizi neza ko tutabasha kugera kure kuko azi ibyo adufatiraho. Birashoboka ko usenga, ubana n’Imana, ariko aho utererwa urahazi!
Umutego wa kabiri
"Kuri uwo munsi Farawo ategeka abakoresha ubwo bwoko uburetwa, n’abatware bo muri bo ati “Ntimwongere guha abantu inganagano zo kubumbisha amatafari nka mbere, nibagende bishakire inganagano. Kandi umubare w’amatafari basanzwe babumba bawugumeho, mwe kuwubagabanirizaho na make kuko ari abanebwe. Ni cyo kibatakisha bati ‘Tugende dutambire Imana yacu ibitambo.’ Abo bagabo bategekwe imirimo irushaho kurushya, bayikore be kwita ku magambo y’ibinyoma.” Kuva 5:6-9
Hari ubwo Satani atwongerera imirimo. Iyo urebye siterese y’ubuzima ihari, umuntu wese aba ashakisha atewe ubwoba n’ejo hazaza. Ibyo bituma abantu bibagirwa ko Kanani ibaho, kuko bahorana ibirarane by’ibyo babuze mu buzima ariko Yesu yaravuze ngo “Ntimukiganyire ibiryo n’imyambaro, n’ejo nzamera nte’. Ejo hazaza ukwiye kuharagiza Imana, ntabwo hakwiye kugutera ubwoba ngo uhore ushakisha ibirebana n’ubuzima gusa, utitaye ku buzima bw’umwuka. Nujya muri dushe ukoga, wibuke koga mu maraso ya Yesu, niwambara imyenda myiza iteye ipasi wibuke no kwambara gukiranuka.
Niba ufite idantite( identity) y’igihugu urimo, ukwiye no kuba ufite idantite ko uri umwana w’Imana. Ntabwo ari ibyo gusa, nujya ufata ifunguro ry’umubiri wibuke ko n’ubugingo nabwo bukwiye gufungura, ntugakorere umubiri gusa ubora ahubwo ushakishe n’ibirebana n’ubugingo buhoraho. Hanyuma ibyo utarageraho ugirire Imana ikizere izabana nawe kandi izagufasha
Umutego wa gatatu
"Si ko bizaba, ahubwo abagabo bakuru mugende mukorere Uwiteka, kuko ari cyo mushaka.” Birukanwa mu maso ya Farawo." Kuva 10:11
Ubundi murabizi ko umugabo ari umutambyi w’umuryango cyangwa se umutwe w’urugo, ubwo yababwiraga ngo hazagende abagabo gusa yari aciyemo umuryango kabiri! Iyo Farawo ababwiye ngo ‘Hazagende abagabo gusa’, yari abateze umutego ukomeye batazabasha kwikuramo kuko ntabwo mugabo yagenda ngo asige umugore n’abana bikunde.
Nimurebe ibibazo biri mu ngo uko bingana: Hari ugucana inyuma, ugutandukana kw’abashakanye, hari ibibazo byinshi bikomeye mu muryango. Abana bareranwa ibikomere, abantu benshi bafite ibibazo bikomoka mu muryango! Sinzi umuryango wawe uko wubatse, ariko iyo umuntu ashoboye gutanga ibirebana: N’umwuka, ubugingo, n’umubiri, mu muryango aba atanze ibikwiriye.
Rimwe na rimwe hari igihe iyo twaguze ibiryo, tukaba dufite aho tuba, umuntu akabona amashuri y’abana cyangwa se abo babana, akaba azi ngo ibintu yabikoze neza kandi mu buryo bw’imbere amarangamutima akomeretse, no mu buryo bw’umwuka ntacyo yabahaye! Umuryango ufite ikibazo gikomeye, abantu benshi bakomerekeye mu miryango bavukamo!
Mu muryango ni ho Imana yishimira kuba ni naho ikorera, ariko na Satani ni ho akorera kuruta ahandi! Nituramuka dukoze ubushake bw’Imana, mu muryango Imana izahaba ibe iyambere mu muryango.
Umutego wa kane
"Farawo ahamagaza Mose aramubwira ati “Nimugende mukorere Uwiteka, ariko imikumbi yanyu n’amashyo yanyu abe ari byo bisigara, abana banyu bato mubajyane.”Kuva 10:24
Mu by’ukuri, "Aho umutima w’umuntu uri ni n’aho ubutuzi buba". Buriya impamvu abantu bibagora gukorera Imana, ni uko tubasaba kohereza aho imitima yabo itaba! Niba umutima wawe warahindutse uhishanywe na Kristo Yesu mu Mana, kohereza yo ubutunzi bwawe ntabwo bizakugora. Abantu benshi birabagora kwitanga no gukorera Imana, kuko imitima yabo ibamu isi, n’ubutunzi bwabo ni ho buri. Umuntu arunda ubutunzi aho umutima we uri, niba utekereza ko uri umugenzi uzajya mu Bwami bw’Imana wakagombye kuba utekereza aho uzatura iteka ryose ko ari ho ukwiye kubika ibyawe.
Ntibishoboka ko ugenda ngo imikumbi isigare: Nta kuntu wakizwa ngo imyenda yawe isigare, ngo uhahe urye wenyine uturanye n’ababurara, nta kuntu wakwambara wenyine mu rusengero usengana n’abantu badafite icyo bambara. Nta kuntu waba utuye mu nzu nziza kuruta aho usengera, ntabwo bibaho! Ahubwo ni uko utamenye ko n’imikumbi yawe na yo ikwiye gukorera Imana.
"Umwami wa Egiputa bamubwira yuko ubwo bwoko bwacitse. Umutima wa Farawo n’iy’abagaragu be irabuhindukira barabazanya bati “Twakoze ibiki kurekura Abisirayeli bakava mu buretwa twabakoreshaga?”Kuva 14:5
Satani hari ubwo akureka, ariko akazanagukurikira kandi akajya agutega ugeze mu bihe bibi, akaba ari bwo agutera: Ukumva amajwi akubwira ngo Imana ntigukunda, ntikwitayeho, ntacyo yakumariye mu buzima!
Nagira ngo nkubwire ko muri Kristo Yesu ari ho dutabarirwa, ni ho ubuntu bw’Imana bubanira natwe. Nagira ngo ngusabe ukomeze kubana n’Imana nubwo waba ugeze mu bigeragezo bikomye: Ushobora kuba urwaye, ushobora kuba ushonje, ushobora kuba ufite amadeni, ushobora kuba uri mu buzima bugoye butandukanye, inkuru nziza ni uko no ku nyanja itukura Imana iziyerekana! Inkingi yari abari imbere yarahindukiye ijya inyuma, ku ruhande rw’Abisiraheli harakomeza haba kumanywa ariko ku ruhande rw’Abanyegiputa haba umwijima, ngo Imana ibareba nabi kugeza ubwo bavuze ngo ‘Tuve inyuma y’Abisiraheli kuko Imana ibarwanirira, ikarwanya abanyegiputa’


text:
Umwiherero 15: Hagaragajwe ingamba mu kongera umusaruro w’ubuhinzi
Yanditswe na TWAGIRA WILSON
Umunyamabanga wa Leta ushinzwe ubuhinzi muri Minisiteri y’Ubuhinzi n’Ubworozi Nsengiyumva Fulgence yatangaje ko ku munsi wa kabiri w’Umwiherero bimwe mu byaganiriweho harimo ingamba zizifashishwa mu guteza imbere ubuhinzi buganisha ku kongera umusaruro.
Yabigarutseho ejo hashize tariki ya 27 Gashyantare 2018, aho yavuze ko mu kuvugurura ubuhinzi uretse kongera umusaruro ahubwo Abanyarwanda bazanagera mu kerekezo 2050 ubuhinzi bumaze kuvugururwa.
Ku birebana n’imbuto kimwe n’inyongeramusaruro, Umunyamabanga wa Leta, Nsengiyumva yasobanuye ko mu byo bavuze harimo gushyira imbaraga mu gukemura ikibazo cyatumaga inyongeramusaruro n’imbuto bigera ku muhinzi bitinze, kuko biri mu bidindiza umuhinzi bigatuma adahingira igihe.
Ati “Zimwe mu ngamba abayobozi twafashe ni uko mu gihembwe k’ihinga cy’umwaka utaha wa 2019A, 50% by’imbuto cyane iz’ibigori, soya n’izindi zajyaga zitumizwa mu bihugu byo hanze zizajya zituburirwa mu Rwanda bikazakemura bimwe muri ibyo bibazo byo gutinza abahinzi.”
Ku kibazo cy’uruganda rwa Soyico rutunganya soya, Umunyabanga wa Leta muri MINAGRI yemera ko aribyo koko urwo ruganda rwigeze kugirana ibibazo n’abahinzi bajyaga barugemurira soya, aho abahinzi batishimiraga ibiciro bagurirwagaho umusaruro wabo kugeza ubu ibyo bibazo bikaba byarakemutse binyuze mu kubaha amafaranga impande zombi zemeranyijweho.
Umwiherero w’abayobozi ubaye ku nshuro ya 15 uhuje abayobozi mu nzego zitandukanye zirimo n’abikorera baganiriye ku ngamba zigamije guteza imbere imigi 6 yunganira Umujyi wa Kigali, uruhare rw’iterambere ry’imigi mu kuzamura ubukungu bw’igihugu, inkingi z’ibanze mu kubaka iterambere ryihuse n’ibindi.


text:
Abarobyi bafunguriwe uburobyi mu Kivu bahabwa amabwiriza bagomba kwitondera
Minisiteri y’ubuhinzi n’ubworozi yafunguye uburobyi mu kiyaga cya Kivu tariki ya 5 Ukwakira 2021, ariko isaba abarobyi kuba baciye imitego ifite ijisho rya gatanu mu mezi ane.
Minisiteri y’ubuhinzi n’ubworozi yemereye abarobyi kuroba nyuma y’igenzura ryakozwe kuva tariki 2 kugera tariki 4 Ukwakira harebwa ko imitego ifite ijisho rya kane yaciwe mu kiyaga cya Kivu.
Iri genzura na ryo rikaba ryarabaye bisabwe na Minisitiri w’ubuhinzi n’ubworozi nyuma yo gusanga abarobyi barasabwe gusa imitego ifite ijisho rya kane na gatanu kuva 2019 ariko ntibishyirwe mu bikorwa.
Muri iyi nama yahuje Minisitiri w’Ubuhinzi n’ubworozi, abayobozi n’amakoperative akora uburobyi, ubuyobozi bw’Intara y’Iburengerazuba n’abayobozi b’Uturere, bemeje ko imitego ya kane icibwa mbere yo gufungura uburobyi naho imitego ifite ijisho rya gatanu ikaba yakuweho bitarenze ukwezi kwa Gashyantare 2022.
Minisiteri y’ubuhinzi n’ubworozi yemereye abarobyi kongera kuroba mu kiyaga cya Kivu guhera ku itariki ya 05 Ukwakira 2021 kugeza tariki ya 31 Mutarama 2022.
Itangazo ryashyizwe ahagaragara na Minisiteri y’Ubuhinzi n’Ubworozi (MINAGRI) ryibutsa abarobyi ko amezi ane bahawe kuroba ajyana no gushaka imitego ifite ijisho rya milimetero 6 izasimbura imitego ifite ijisho rya milimetero 5 guhera tariki ya 01 Gashyantare 2022.
Itangazo risaba ko imitego yemewe kuroba isambaza ari ifite ijisho rya gatandatu, cyakora bakabagira inama yo gukoresha imitego y’icyerekezo ifite milimetero 9 na 10.
Minisiteri y’ubuhinzi n’ubworozi yasobanuye ko indugu zirobeshwa umutego ufite ijisho rya santimetero 3,81 kuzamura naho kuroba Tilapia hakoreshwa umutego ufite ijisho rya santimetero 10,6 kuzamura.
Minisitiri w’Ubuhinzi n’Ubworozi asaba abarobyi kubahiriza amasaha yo kuroba atangira saa kumi n’imwe z’umugoroba kugera saa moya za mugitondo ariko bigakorwa hubahirizwa amabwiriza yo kwirinda icyorezo cya COVID-19.
Mu kurinda abana b’amafi n’isambaza n’izitera amagi,
abarobyi basabwa gukorera uburobyi inyuma ya metero 200 ku isambaza, inyuma ya metero 30 ku ndugu, na metero 50 kuri Tilapia, uvuye ku nkombe z’ikiyaga.
Minisiteri y’ubuhinzi n’ubworozi isaba abantu bose kwirinda gukoresha inzitiramibu n’imitego ikozwe n’urudodo rumwe yitwa “kaningini”.
Abarobyi bavuganye na Kigali Today bavuga ko bishimiye kwemererwa kuroba, bavuga ko bari babitegereje kuva tariki 28 Nzeri 2021.
Bagize bati "Twari twarahamagaje abakozi, ubu bari barayobewe niba bazataha, ariko kuba twemerewe turishimye naho amabwiriza tuzayubahiza, ikibazo ni abaperezida ba coopérative batabishyiramo imbaraga mu guca iriya mitego itemewe."
Abarobyi bavuga ko RAB na Minisiteri y’ubuhinzi n’ubworozi bagombye gukorana n’inzego z’umutekano mu mazi mu guca abakoresha inzitiramibu na Kaningini.
Cyakora bashima ikoreshwa ry’imitego ifite amaso manini kuko itazongera kwangiza isambaza n’amafi bigikura, ibi bikazatuma umusaruro w’amafi n’isambaza utongera kubura.
Ni byo bagarutseho bati "Iriya mitego yari ifite amaso matoya, yakukumbaga n’amafi n’isambaza bitarakura, ariko ubwo tuzajya twese dukoresha minini tuzajya tubona umusaruro ubikwiye kandi amafi n’isambaza bikomeze kororoka."
Buri mwaka u Rwanda rufata amezi abiri yo kuruhuka kuroba mu kiyaga cya Kivu kugira ngo umusaruro w’isambaza ushobore kwiyongera kandi bikaba byaterwaga n’ababa bangije isambaza zitarakura n’izitera.


text:
>> Igihe cya Noheli
Amasomo yo ku munsi wo Kwigaragaza kwa Nyagasani, A
Isomo rya mbere : Iz 60, 1-6
Isomo ryo mu gitabo cy’Umuhanuzi Izayi
1Yewe Yeruzalemu, haguruka ubengerane kuko urumuri rwawe ari nguru, kandi ikuzo ry’Uhoraho rikaba rikurasiyeho! 2Nyamara dore umwijima utwikiriye isi, n’icuraburindi ribundikiye amahanga; ariko wowe Uhoraho azakurasiraho, n’ikuzo rye rikubengeraneho; 3Amahanga azagana urumuri rwawe, abami basange umucyo ukurasiyeho. 4Kebuka impande zose maze witegereze: dore bose barakoranye baje bakugana, abahungu bawe baturutse iyo bigwa, n’abakobwa bawe baje bahagatiwe.
5Nuko uzabirebe maze unezerwe, umutima wawe wisimbize utaratswe n’ibyishimo, kuko ari wowe bazazanira ubukire bwo hakurya y’inyanja, n’umutungo w’amahanga ukazataha iwawe. 6Amashyo y’ingamiya azakuzuranaho, ingamiya zikiri nto z’i Madiyani n’i Eyifa; abantu bose b’i Saba bazaza bikoreye zahabu n’ububani, kandi baze baririmba ibisingizo by’Uhoraho.
Kuzirikana : Zab 72 (71), 1-2, 7-8, 10-11, 12-13
ZABURI
- Inyik/ Nyagasani, abami bose bazapfukama imbere yawe,
- amahanga yose akuyoboke.
- Mana, umwami umwegurire ubucamanza bwawe,
- uwo mwana w’umwami umutoze ubutabera bwawe;
- acire umuryango wawe imanza ziboneye,
- kandi arengere n’ingorwa zawe.
- Mu gihe cye ubutabera buzasagamba,
- n’amahoro asesure mu mezi atabarika.
- Azategeka kuva ku nyanja kugera ku yindi,
- avane ku Ruzi ageze ku mipaka y’isi.
- Abami b’i Tarishishi n’ab’ibirwa bazamutura,
- abami b’i Seba n’ab’i Saba bamurabukire.
- Abami bose bazapfukama imbere ye,
- amahanga yose amuyoboke.
- Azarokora ingorwa zitakamba,
- n’indushyi zitagira kirengera.
- Azagirira ibambe ingorwa n’utishoboye,
- aramire ubuzima bwabo.
Isomo rya kabiri : Ef 3, 2-3a. 5-6
Isomo ryo mu ibaruwa Mutagatifu Pawulo Intumwa yandikiye Abanyefezi
Bavandimwe, 2ngira ngo mwamenye ingabire Imana yampaye ku buntu ari mwe ibigirira, kugira ngo isohoze umugambi wayo, 3aikampishurira ibanga ryayo. 5Iryo banga Imana ntiyigeze iribwira abantu bo hambere, nk’uko ubu imaze kurihishurira intumwa zayo ntagatifu n’abahanuzi bayo, ku bwa Roho Mutagatifu. 6None dore n’abanyamahanga na bo bemerewe gusangira umurage umwe natwe, bakaba ingingo z’umubiri umwe hamwe natwe, kandi bakabona uruhare ku isezerano rimwe hamwe natwe muri Kristu Yezu, babikesha Inkuru Nziza.
Ibango-ndirimbo ribanziriza Ivanjili : Mt 2,2
Alleluya Alleluya.
- Twabonye inyenyeri ya Nyagasani mu burasirazuba,
- none tuje kumuramya.
Alleluya.
Ivanjili Ntagatifu : Mt 2, 1-12
+ Amagambo yo mu Ivanjili ntagatifu uko yanditswe na Matayo
1Yezu amaze kuvukira i Betelehemu ya Yudeya ku ngoma y’umwami Herodi, abanyabwenge baturutse iburasirazuba baza i Yeruzalemu 2babaza bati «Umwami w’Abayahudi uherutse kuvuka ari hehe ? Twabonye inyenyeri ye mu burasirazuba, none tuje kumurarnya.» 3Urnwami Herodi abyumvise akuka umutima, we na Yeruzalemu yose. 4Akoranya abatware bose b’abaherezabitambo n’abigishamategeko b’umuryango, abasiganuza aho Kristu yagombaga kuzavukira. 5Baramusubiza bati «Ni i Betelehemu ya Yudeya; kuko ari byo umuhanuzi yanditse ati 6’Nawe Betelehemu, umusozi wo muri Yudeya, si wowe giseswa mu migi yaho yose; kuko ari wowe uzaturukaho umutware uzaragira umuryango wanjye Israheli’.» 7 Nuko Herodi atumiza ba banyabwenge rwihishwa, abasiganuza igihe inyenyeri yabonekeye, 8abohereza i Betelehemu ababwira ati «Nimugende mubaririze i by’uwo mwana; maze nimumubona muzabimenyeshe kugira ngo nanjye njye kumuramya.»
9Bamaze kumva amagambo y’umwami baragenda. Nuko ya nyenyeri bari baboneye mu burasirazuba ibajya imbere, irinda igera hejuru y’aho umwana yari ari irahahagarara. 10Ngo babone inyenyeri barishima cyane. 11Binjiye mu nzu babona umwana na nyina Mariya; nuko barapfukama baramuramya. Hanyuma bapfundura impago zabo bamutura zahabu, ububane n’imibavu. 12Cyakora baburirwa mu nzozi kudasubira kwa Herodi, banyura indi nzira basubira mu gihugu cyabo.


text:
>> Le temps liturgique de Carême
Amasomo yo ku munsi w'Amavuta Matagatifu, icyumweru cya 6 cy'Igisibo
Isomo rya mbere : Iz 61, 1-3a. 6a.8b-9
Umuhanuzi Izayi
1Umwuka w’Uhoraho urantwikiriye, kuko Uhoraho yantoye akansiga amavuta; yanyohereje gushyira abakene inkuru nziza, komora abafite umutima wamenaguritse, gutangariza imbohe ko zibohowe, n’abapfukiranwaga ko bafunguwe, 2kwamamaza umwaka w’impuhwe z’Uhoraho, umunsi w’ukwihorera kw’Imana yacu, guhumuriza abari mu cyunamo bose, 3kwambika ikamba abashavuye b’i Siyoni. Bazambikwa ikamba mu kigwi cy’ivu, umwambaro w’umurimbo mu cyimbo cy’ibigunira, basigwe amavuta y’ibyishimo mu mwanya w’umubabaro. 6aNaho mwebwe muzitwa «abaherezabitambo b’Uhoraho», bazabite «abagaragu b’Imana yacu». 8Nzabaha igihembo cyanyu nta buryarya, nzagirane namwe Isezerano rizahoraho iteka. 9Ababakomokaho bazamenyekana mu mahanga, urubyaro rwanyu rwamamare mu miryango; abazarubona bose bazamenyereho ko ari urubyaro Uhoraho yahaye umugisha.
Kuzirikana : Zab 89 (88), 20a. 21,22.25, 27.29
ZABURI
Inyik/ Nyagasani, ni wowe ufite amagambo y’Isezerano rihoraho.
- Kera wavuganiye n’abayoboke bawe mu ibonekerwa,
- maze uravuga uti «Nasanze Dawudi yambera umugaragu,
- maze musiga amavuta yanjye matagatifu.
- «Ikiganza cyanjye kizamuramira,
- n’ukuboko kwanjye kuzamutize imbaraga!
- Ubudahemuka bwanjye n’impuhwe zanjye bizahorana na we,
- maze azegure umutwe kubera izina ryanjye.
- «We azanyiyambaza agira ati ‘Uri Data,
- uri Imana yanjye, uri urutare nkesha agakiza!’
- Nzamukomereza impuhwe zanjye ubuziraherezo,
- kandi iryo sezerano ntirizasubirwaho.»
Isomo rya kabiri : Hish 1, 5-8
Ibyahishuriwe Yohani Intumwa
Bavandimwe, nimugire ineza n’amahoro 5bituruka kuri Yezu Kristu, umuhamya w’indahemuka, umuvukambere mu bapfuye n’umugenga w’abami bo ku isi. Koko Kristu aradukunda; yadukijije ibyaha akoresheje amaraso ye, 6maze atugira ihanga rya cyami n’abaherezabitambo, kugira ngo dukorere Imana Se. Naharirwe rero ikuzo n’ububasha, uko ibihe bihora bisimburana iteka! Amen! 7Nguyu araje rwagati mu bicu, maze icyitwa ijisho cyose kizamubone, ndetse n’abamuhinguranyije: imiryango yose y’isi izajya mu cyunamo ku mpamvu ye. Ni byo koko! Amen! 8Ni jyewe Alufa na Omega, Intangiriro n’Iherezo, - uwo ni Nyagasani Imana ubivuga - Uriho, Uwahozeho kandi Ugiye kuza, Umushoborabyose.
Ibango-ndirimbo ribanziriza Ivanjili : Iz 61, 1
Ikuzo n’ibisingizo ni ibyawe, Nyagasani Yezu.
- Umwuka w’Uhoraho uragutwikiriye,
- Yakohereje gushyira abakene Inkuru Nziza y’umukiro.
Ikuzo n’ibisi + Luka Muri icyo gihe, 16Yezu ajya i Nazareti aho yari yararerewe, maze nk’uko yabimenyereye, yinjira mu isengero ku munsi w’isabato; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo 18«Roho wa Nyagasani arantwikiriye, Kuko yantoye akansiga amavuta, agira ngo ngeze Inkuru Nziza ku bakene, ntangarize imbohe ko zibohowe, n’impumyi ko zihumutse, n’abapfukiranwaga ko babohowe, 19kandi namamaze umwaka w’impuhwe za Nyagasani.» 20Yezu abumba igitabo, agisubiza umuhereza maze aricara; mu isengero bose bari bamuhanze amaso. 21Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.»
Ivanjili Ntagatifu : Lk 4, 16-21
+ Luka
Muri icyo gihe, 16Yezu ajya i Nazareti aho yari yararerewe, maze nk’uko yabimenyereye, yinjira mu isengero ku munsi w’isabato; nuko arahaguruka ngo asome Ibyanditswe bitagatifu. 17Bamuhereza igitabo cy’umuhanuzi Izayi, arakibumbura, abona ahanditse ngo
18«Roho wa Nyagasani arantwikiriye,
Kuko yantoye akansiga amavuta,
agira ngo ngeze Inkuru Nziza ku bakene,
ntangarize imbohe ko zibohowe,
n’impumyi ko zihumutse,
n’abapfukiranwaga ko babohowe,
19kandi namamaze umwaka w’impuhwe za Nyagasani.»
20Yezu abumba igitabo, agisubiza umuhereza maze aricara; mu isengero bose bari bamuhanze amaso. 21Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.»


text:
Ibi byakomeje kubera ihurizo abashaka kuzikoresha yaba mu buryo bwo kwishimisha cyangwa mu buryo bw’akazi, bibaza impamvu bifata iki gihe cyose.
Ubwo yari yitabiriye inama yateguwe n’Ikigo cy’Igihugu gishinzwe Indege za Gisivile (RCAA), igamije kureba aho isi igana mu bijyanye n’ikoreshwa rya drones, Minisitiri w’Ikoranabuhanga na Inovasiyo, Ingabire Paula, yavuze ko impamvu yo gutinda kw’izi mpushya biterwa no kugenzura ko utwo tudege tutazabangamira umutekano w’abaturage.
Yagize ati “Biterwa no gushaka kurinda umutekano w’isanzure cyangwa w’abantu. Utwo tudege tuba tugenda hejuru y’abantu uba unatureba ahantu tugurukira ariyo mpamvu hagiye hagaragara ko huzuzwa ibyangombwa byinshi cyane kugira ngo tuzagabanye ko habaho impanuka no kuba twahungabanya umutekano w’abaturage.”
Amategeko n’amabwiriza agenga ikoreshwa rya drones mu Rwanda yashyizweho na RCCA, arimo kuba utagurutsa drones itandikishije muri iki kigo, nta munyamahanga wemerewe kuyandikisha ariko biremewe ko umunyarwanda yayindikishaho mu mwanya we ndetse kugira ngo yandikwe bishobora kugera ku mezi atatu.
Umuyobozi ushinzwe kugenzura ingendo z’indege muri RCAA, Mutabaruka Andrew, yavuze ko impushya zo kugurutsa indege zidatinda igihe cyose, ndetse ko mu gihe zatinze biba byatewe n’abanze kuzuza amabwiriza yose asabwa.
Yakomeje agira ati “Kubera ko uruhushya rugomba gukurikiza inzira zose, iyo habayeho uruhande rumwe rutakoze neza ibyo rugomba gukora rushobora gutuma bitinda ariko icyifuzo cyacu ni uko bizajya bitebuka nibyo turi kugerageza gukora muri iki gihe kugira ngo dukosore aho bishobora kuba bitinda.”
Minisitiri Ingabire yasobanuye ko mu gihe iri koranabuhanga ryo gukoresha drones rizagenda ritera imbere n’ibisabwa ngo umuntu ayigurutse bizagenda byoroshywa ariko bitabangamiye umutekano w’abaturage.
Izindi mbogamizi zagaragajwe ni uko mu rwego rw’abakoresha drones hari ingamba zidahagije, kuba abaturage batazimenyereye ku buryo usanga hari abazishungera no kuba ibibazo bibonekamo bidakemurwa mu buryo bwihariye ku buryo byareshya abashaka kuzishoramo imari.
Umuyobozi wa Locus Dynamics ishamikiye kuri Ngali Holdings, Kagabo Wilson yagize ati “Mu rwego rwa drones nta buryo bwihariye bwashyizweho bwo kuyireberera no kuyikemurira ibibazo byabo byihariye, bityo ifatwa nk’irindi koranabuhanga risanzwe byose kubera ko nta ngamba zihagije zashyizweho.”
Rutayisire Eric, washinze ndetse akaba anayobora Charis UAS, yagize ati “Mu mategeko harimo ikibazo cyo kutihutisha uruhushya rw’abatwara izi ndege, hari ubwo usanga bitinda gato ariko birimo gukemuka. Ikindi ni ugushaka ahantu umuntu akorera igerageza, kuko bisaba kuba ufite ahantu hanini kugira ngo bitabangamira abandi turumva aribyo byakemuka vuba.”
Kugira ngo umuntu yemererwe gutwara drones mu Rwanda agomba kuba afite uruhushya rwerekana ko abifitiye ubushobozi kandi ari hejuru y’imyaka 21, ntigomba kugurutswa muri metero zirenze 100 uvuye ku butaka, ndetse hagati ya drones n’uyigurutsa hagomba kuba harimo metero 300 kandi ntiyemerewe kurenza kilometero 100 mu isaha.
Ubwishingizi ni itegeko k’uyigurutsa, igomba kuba itarengeje ibiro 25 kandi ifite umubare uyiranga watanzwe na RCAA, ntiyemerewe kujya mu kirere kirimo indege, ntigomba kugurutswa muri metero 50 uvuye aho abaturage, amatungo, ibinyabiziga cyangwa inyubako biri. Ntibyemewe kuyigurutsa n’ijoro.
Gusa haracyarebwa uburyo mu Rwanda haba iterambere rya drones nk’igihugu cyaje mu by’imbere muri Afurika mu gutangira kuzikoresha.


text:
Mu Karere ka Nyanza, Umurenge wa Rwabicuma, Akagali ka Mushirarungu mu mudugudu wa Nyamivumu B ahari amazu yubakiwe ababyeyi bagizwe Incike na Jenoside yakorewe Abatutsi muri Mata 1994, urubyiruko rwabasuye rubakorera ibikorwa bitandukanye.
Urubyiruko rwaturutse i Kigali rukihagera, rwakoze amasuku bakoropera abo babyeyi, bakora amasuku mu nkengero z’aho batuye, baraharura baranakubura imbere mu rugo n’inyuma. Bubatse uturima tw’igikoni tuzifashishwa mu kugaburira abo babyeyi uko hatewe ingemwe z’imboga zizajya zituma bahabwa indyo yuzuye.
Abo babyeyi bitwa ‘Intwaza’ baba muri Nyanza, ni 17, abakecuru 15 n’abasaza 2. Ahenshi usanga mu nzu imwe haba ababyeyi 4, aho buri wese aba mu cyumba cye kereka ah’umwihariko kubera umubare ndetse no kuba harimo abasaza n’abacecuru. Izi Ntwaza, nibo bagizwe incike na Jenoside yakorewe Abatutsi muri Mata mu 1994, kuri ubu ababasura, ababagana, ababitaho akaba ari bo bana bafata nk’abana babo. Ukigera aho abo babyeyi baba, bakwakirana ubwuzu cyane
Grace Usanase na Iradukunda Yves ni urubyiruko rwaje ruhagarariye abandi. Mu ijambo rye Grace Usanase yagize ati “Twaturutse i Kigali hari n’abo twasanze hano i Nyanza. Ntabwo turi abashyitsi, turi abasangwa kandi twaje gutaramira ababyeyi bacu, ngo twongere kubahobera, tubibutse ko tubakunda n’ubwo tuba turi mu mirimo myinshi ariko tugaruka mu rugo kugira ibyo dukorera ababyeyi bacu kuko natwe badukoreye byinshi tutabashije. Mboneyeho kwibutsa bakuru banjye na barumuna banjye ko twitegura Kwibuka Jenoside yakorewe Abatusti muri Mata 1994 ku nshuro ya 25.…”
Yakomeje avuga kuri Jenoside yakorewe abatutsi ndetse n’amateka y’u Rwanda, uko byagenze ngo ayo mahano agwire igihugu ariko anashimira cyane Nyakubahwa Perezida wa Repubulika y’u Rwanda, Paul Kagame ku butwari ndetse n’ibikorwa by’indashyikirwa yagaragaje byubatse u Rwanda rukaba rugeze aheza ho kwishimira biturutse ku Ngabo za RPF Inkotanyi.
Mu ijambo rye Yves Iradukunda yavuze impamvu nyamukuru y'igikorwa bakoze ndetse anavuga ku rugamba rwo kwiyubaka ati “Mwaraduhetse, mwaratuganirije, natwe twaje kubana namwe, mutuganirize, muduhe impanuro kandi tubashimire ku rugendo rukomeye mwakoze rwadufashije gutera imbere no kwiyubaka cyane. Mwaturemyemo icyizere cyane natwe ntituzababera ibigwari.” Bitewe n’uko Politike mbi isenya itubaka, hari ibyo urubyiruko rwahize, rwiyemeje gukora ngo barusheho guhesha ababyeyi babo ishema.
Ababyeyi bamwe mu Ntwaza bacinye akadiho bishimira urubyiruko rwabasuye
Umukecuru w’intwaza uhagarariye abandi mu butumwa yatanze yagize ati “Rubyiruko bana banjye kandi buzukuru banjye, mbashimiye cyane ibyiza mudukorera. Ibyo mwadukoreye uyu munsi byarengereye cyane twishimye, nari nzi ko abana banjye babarimbuye ntabona na kamwe ariko dore mwaje…Muzakomeze kugera ikirenge mu cya Perezida wacu Kagame watugiriye neza akadutoragura, yaduhaye akabando koko turakicumba, atwubakira neza turarya tukaryama tunezerewe. Abari bazi ko tuzapfa ntabwo babibonye ahubwo turiho kandi tubasha kwicara tugasabira abacu bishwe kirya gihe, inkingi y’imitarimba, inzugi za Metalike byose tubikesha Leta y’ubumwe bw’abanyarwanda. Bana bacu muzagere kure hashoboka, Imana ibishimire cyane rwose.”
Umusaza w’Intwaza yavuze akamuri ku mutima agira ati “Rubyiruko rwacu, mwadushimishije birenze uko mwajyaga mudushimisha. Yego twajyaga twishima ariko uyu munsi twishimye kurushaho kuko mwaje muri benshi byisumbuyeho, iyi tariki ntituzayibagirwa nk’uko tutazibagirwa amateka mabi twanyuzemo mu gihugu cyacu kuko twahahuriye na byinshi bibi cyane. Batubibyemo amacakubiri ariko Imana yaduhinduriye amateka none ubu umunyarwanda afite agaciro cyane. Ubu urubyiruko rurigishwa ibyiza, gukundana no kubaka igihugu, gukora neza no kubaha bakorera igihugu banaharanira gutera imbere bashyize hamwe nta macakubiri nka bimwe byo hambere byatujyanye ahabi.”
Uyu musaza yavuze ko bose uko ari 17 batatekerezaga ko hari uwarokoka ariko Imana ikaba yarazanye ibisubizo biciye muri FPR Inkotanyi, ingabo zabarokoye zigahagarika Jenoside yakorewe abatutsi ndetse ubu zikaba zaranabubakiye aho kuba. Ashimira cyane Nyakubahwa Paul Kagame ko yabatekerejeho cyane, ashimira Leta y’u Rwanda n’ikigega cyita ku bacitse ku icumu rya Jenoside yakorewe abatutsi, FARG ko batekereje cyane bakabahuriza hamwe aho banezerewe cyane batagitatanye na busa; ibintu bibatera imbaraga n’icyizere cyo kubaho dore ko bari incike, nta mwana ndetse nta n’umwuzukuru. Ntibibagiwe gushimira kandi Madamu Jeannette Kagame umufasha wa Nyakubahwa Perezida Kagame, waje no kubimura ataha aya mazu.
Ababyeyi b'Intwaza bafashe ifoto y'urwibutso n'urubyiruko rwabasuye
Hari ababafasha batandukanye mu mirirmo yose, bakabafasha kubona ibyo bakeneye kandi mu buryo bworoshye. Uyu musaza kandi yagiriye inama abana b’abakobwa kwirinda ibishuko birimo gutwara inda zitateganyijwe kuko bibangiriza ubuzima bakava mu mashuri ndetse anabasabira ku Mana ko yabafasha bakazatera imbere kandi bakabaho neza na basaza babo, bose hamwe bakazagira abazabagoboka bageze mu za bukuru nk’uko babafasha bakabagoboka nabo.
Uhagarariye urubyiruko mu Karere ka Nyanza ari kumwe n’umukorerabushake w’intore ndetse n’umukuru w’urugaga rw’urubyiruko mu butumwa bwabo bijeje Intwaza ko bazabana nabo, bakababa hafi kandi bakabafata ikiganza mu gihe babishoboye batazigira indakoreka na busa ati;“Dufite byinshi dushobora kwiyemeza nk’urubyiruko. Babyeyi bacu, amaboko yacu ni ayanyu, tuzabamara irungu, tuzababa hafi kandi ntituzateshuka ngo twigire intakoreka kuko impanuro zanyu turacyazikeney cyane.


text:
Twebwe abana b’umuryango wa Habyarimana tubabajwe n’amakuru amaze iminsi acicikana mu binyamakuru ko umubyeyi wacu yateguye kandi akanashyira mu bikorwa amahano yabereye mu Rwanda muri 1994 y’ubwicanyi bwiswe itsembabwoko.
Tubabazwa cyane n’uburyo abanyarwanda (ndetse n’abanyamahanga) bamwe bakomeje umuco wo gushyigikira ibinyoma bakanga kuvuga ukuri kugirango bateshe umutwe abatavuga rumwe nabo.
Ibinyoma ku mubyeyi wacu byatangiye kera ku buryo byageze n’aho bavuga ko ari we wishe data muri cya gikorwa terabwoba cyamuhitanye ku ya 6 Mata muri 1994. None bigeze n’aho bamugerekaho ko yateguye itsembatsemba.
Ababivuga biyibagiza nkana ko inkiko zakoze kuri iki kibazo cya jenoside mu Rwanda zitashoboye kugira uwo ziyihamya kuyitegura mu bo zemeye gucira imanza. Mu muryango wacu twabaha nk’urugero kuri musaza wa mama, Protazi Zigiranyirazo, nawe wari wararezwe kuba yarateguye akanakora iyo jenoside ko urubanza rwe rwarangiye, «Urukiko Mpanabyaha Mpuzamahanga Rwashyiriweho u Rwanda» (TPIR) rwa Arusha, rumugize umwere mu byaha byose yaregwaga. Turagira ngo twibutse, by’umwihariko, ko ku bijyanye n’ikirego cy’Akazu bakunze gutsindagira kuri mama, urwo rukiko rwasanze ibimenyetso ubushinjacyaha bwaruzaniye, bishingiye ku mazimwe adafite ifatizo.
Tuributsa kandi ko mu madosiye yose yizwe n’urwo rukiko, nta na hamwe izina rya maman rivugwa ko haba hari uruhare yagize mu bwicanyi bwabaye mu Rwanda.
Umubyeyi wacu turamuzi neza. Kuva yashakana na papa, nta kazi ka Leta yigeze akora; nta mwanya w’ubuyobozi yigeze agira mu rwego rw’ubucungagihugu cyangwa urw’amashyaka. Yewe, nta n’ibiro yigeze agira nk’uko tubibona mu bihugu bimwe na bimwe, ku mufasha w’umukuru w’igihugu. Ntabwo yigeze akoresha inama cyangwa ngo ayitabire, yaba iya gisilikare cyangwa iyabanyapolitiki, haba mbere cyanga nyuma y’aho papa wacu yitabiye Imana. Ku batabizi, cyangwa abatangiye kubyibagirwa, twibutse ko mama yahise ahungishwa papa akimara kwicwa, ku tariki ya 9 Mata, kubera imirwano yari yubuye muri Kigali, yibasiye cyane cyane agace ka Kanombe aho twari dutuye. Abafaransa babimufashijemo bakamugeza i Bangui mu gihugu cya République Centrafricaine, barabizi neza. Kandi n’umuntu ushyira mu gaciro wese yakumva ko, urebye ukuntu itumanaho ryo muri ibyo bihe ryari rimeze, nta kuntu washobora gutanga amabwiriza ku basirikari cyangwa ku bakuru b’amashyaka, umunsi ku wundi. Ese ubundi, usibye gushinyagura, umugore ukimara gutakaza umugabo, agahungishwa atanashoboye kumushyingura, icyamushishikaza ni iki kindi usibye gushaka uko yakwiyubaka mu gahinda n’ishavu biri kumushengura?
Icyaha kigaragarizwa mu bucamanza: Twemera ko ubucamanza butagira aho bubogamira mu gushaka ukuri aribwo bwonyine bufite ubushobozi bwo gutanga ubutabera. Nta n’umuntu n’umwe wundi ubifitiye uburenganzira, kabone n’ubwo yaba akomeye ate muri politiki.
Umubyeyi wacu ntabwo yihishe. Nta rukiko rwigeze rumushaka ngo rumubure. Ntiyigeze ahwema gutangariza amahanga yose ko yiteguye kwitaba urukiko rwose rwo mu gihugu abarizwamo cy’Ubufaransa igihe cyose ruzumva rumukeneye. Tuboneyeho no gusaba abirirwa bamwandagaza ko bamuha amahoro bakareka inzego z’ubutabera, niba barazitabaje, zigakora akazi kazo.
Amategeko agenga ikiremwa muntu bita mu gifransa «Déclaration Universelle des Droits de l’Homme», yashyizweho n’umuryango w’abibumbye, ntabwo yemera ko umuntu afatwa nk‘igicuruzwa, agatotezwa ndetse akaba ashobora kuguranwa inyungu z’agatsiko aka n’aka, amafaranga cyangwa ibintu ibyo ari byo byose. https://www.un.org/fr/universal-declaration-human-rights/. Igituma tugombye kubyibutsa ni uko duhereye ku byo tubona mu nzego z’ikwirakwiza amakuru, Perezida w’Ubufransa asa n’ushaka kugira umubyeyi wacu kimwe mu biguzi Perezida w’u Rwanda yamuciye kugira ngo ibyo bihugu byombi bishobore gutsura umubano umaze igihe uri mu mahindure.
Icyo twifuza :
- Dufitiye icyizere inzego z’ubutabera z’Ubufaransa. Nizo zishobora gukemura ikibazo cy’ibirego byose bamuhimbira. Turahamya ko zitazabura gusanga ko ari umwere koko.
- Dusabye abantu bose bazi ukuri ku bahanuye indege ko badufasha kugushyira hanze, maze uwakomye imbarutso akagaragara kandi agashyikirizwa ubucamanza.
- Twifuza ko abanyarwanda twashyira imbere gushaka ukuri n’ubutabera ku byabaye mu Rwanda tutabangamirana. Ni byo nzira y’ubwiyunge nyabwo.
- Ikwirakwiza ry’ibihuha no gusebanya bihagarare maze umubyeyi wacu agire amahoro. Aha ageze mu zabukuru, abone igihe cyo kwiyitaho we n’umuryango we. Buri wese afite uburenganzira bwo kuba aho ashaka mu mahoro n’umutekano.
- Abanyarwanda bicare bashyire hamwe bashake ubumwe n’ubwiyunge aho guhora bashyamirana bakanahimbirana ibyaha bitigeze bikorwa.
- Ifatwa, irigiswa n’ iyicarubozo ku banyarwanda bya buri munsi rigomba guhagarara hagashyirwa imbere ingamba zihuza Abanyarwanda aho kubatanya.
Dushimiye abadufasha bose muri uru rubanza rwo gushaka ukuri. Imana ibahe umugisha
Bikorewe i Paris kuri 20/06/2021
Umuryango wa Habyarimana


text:
Ibiryamye binini ni ibisuko byoroshye wasuka bikagufasha gukuza imisatsi yawe mu gihe gito. Turababwira ibintu 10 ugomba kugurikiza hano…
Guhambura ibisuko neza ntuce imisatsi18/02/2021
Muraho neza, amakuru y’iminsi? Kimwe mu bintu twabonye bifasha kugira imisatsi miremire ni ugusuka. Iyo wasutse imisatsi yawe ntango uba uyisokoza bityo bikayirinda gucika mu gihe ibisuko bikirimo. Ikibazo kijya kivuka mu guhambura ibisuko, ugasanga ya misatsi itari yaracitse nibwo icikiye rimwe yose. Uhambuye neza ku buryo imisatsi utayica, nibyo byafasha imisatsi yawe gukomeza kuba miremire. Reka rero turebere hamwe ibintu bitandukanye byagufasha guhambura neza nyuma yo kumarana ibisuko igihe kirekire. Gusigaho amavuta Ikintu cya mbere gifasha kugabanya gucika nugusiga…
Muraho muraho, amakuru y’iminsi? Uyu munsi reka tubatse,tubafitiye uburyo 10 bwo gufunga amarasita busobanutse busirimutse rwose! Hashize iminsi tubasangije uburyo 15 bwo gufunga ibisuko, reka noneho tunabongeze izindi mubahe neza. 1) Gufunga amarasita ugasiga uturasita imbere 2) Chignon wajyana mu bukwe 3) Gufunga amarasta yo mu misaya agahura 4) Chignon yo hejuru iziritseho amarasta hasi 5) Kurekura uturasta twimbere nta chignon 6) Fishtail braid ponytail Ushaka kumenya uko wasuka icyo gituta bita fishtail wakanda hano. 7) Gutegamo agatambaro neza 8)…


text:
« Bye bye Nyakatsi » yavuye mu nzira,none hagezweho « Bye bye Kinyarwanda. » Wagira ngo ni ngombwa ko buri mwaka haboneka abantu bagomba kwibasirwa.
Ejo bundi naratangaye cyane mbonye umwana w’umuturanyi wanjye yirukaniwe ko yavuze Ikinyarwanda.Nabanje gushidikanya ngira ngo ni iby’ab’ubu bikoza ku ishuri bakagaruka bagira ngo ababyeyi babongere amafaranga.
N’amarira menshi,uwo mupfakazi urera wenyine abana batanu,barimo batatu bageze mu yisumbuye,yaje gutakambira Urwego rw’Abagore ngo rumugire inama uko yabyifatamo.
Twatumiye umukobwa we usigaje umwaka umwe ngo arangize amashuri.Yaduhaye number za mugenzi we na we wirukanwe ngo tutibwira ko ari ibyo yihangishijeho.Yaratuririye turumirwa.
Azakurwaho amanota atumwe n’ababyeyi
Iri tegeko ryaje ari gatumwa!Ngo umwana akurwaho amanota,byakongera agatumwa n’ababyeyi.Si abana bacu gusa, kuko natwe ibyo bihano bitugeraho.
Abo bayobozi babo babona bayora buri kwezi bakagira ngo natwe ni uko?Ntibyumvikana ukuntu birengagiza ubukene buri hanze aha bakatugerekaho uwo mutwaro.Ni gute nzaba nabuze n’ay’ishuri nkajya kurwana n’ayo matike ya hato na hato?
Ibiri amambu ngo biga kwigisha abandi(TTC)
N’ubwo biga kwigisha abandi,aba bana ntibumva impamvu y’iyi myigishirize (méthodologie). Ikindi ni uko bo muri stage batemerewe gukoresha ubu buryo busa n’ubwo guca intege abanyeshuri.
Abana bo babivuga rimwe na rimwe baseka mu rwego rwo kubinnyega,tuti « Ni iby’abana, buriya ntibumva uburemere bwabyo. » Barira, na bwo tuti « Ntabwo, buriya ntibazasubira kuri icyo kigo. »Ni ibibazo!
Byahozeho ku bw’abazungu!
Nk’ababyeyi twabiganiriyeho,twibukiranya ukuntu ibi byahozeho ku bw’abazungu!Ni bo baduhatiraga kuvuga Igifaransa,uvuze Ikinyarwanda bakamupfukamisha,cyangwa akirirwa yambaye inzogera,nk’ikimenyetso ko ari imbwa (y’impigi!)
Ariko cyaraziraga kugira uwo birukana, kuko babaga bamuhaye urwaho rwo kuva mu ishuri no kurireka burundu.Birababaje kubona ibyo bintu bigarutse muri iki kinyejana!Turatabaza!
By Nyirasafari Consolée/Akarere ka Gisagara


text:
Ubwonko
Ubwonko bw’inyamaswa zikururuka (reptiles) buzibashisha kumenyera vuba aho zigeze n’ibihe zirimo (ni yo mpamvu muzasanga izo nyamaswa zihindagurika mu bushyuhe bw’umubiri bitewe n’uko aho ziri hashyushye cyangwa hakonje), ubw’inyamswa bita inyamabere bukazibashisha kwiyoroshya, ntizigire amahane, ariko ubwonko bw’umuntu ni bwo bwonyine bushoboye guhimba ibishya no gukundana nyakuri.
Kuva kera cyane, uruyuki rw’urunyamirimo (l’abeille ouvrière) rukora uruhererekane rw’ibyo rushinzwe ariko kuri gahunda zitajya zidahinduka.
Mu gice cy’inyuma cy’ubwonko twagereranya n’uruhu rwabwo (cortex cérébral) ni ho habikwa ibyo washyize mu bwonko ngo uzabyibuke :
Agace k’inyuma werekera hasi (région occipitale) ni ko kibuka ibyo wabonesheje amaso (les informations visuelles). Naho agace ko hejuru no mu mpande aharinganiriye n’igufwa ryo hejuru n’irya nyiramivumbi (région pariétotemporale) ko kabika ibyavuzwe (les informations verbales).
Mu by’ukuri utwo duce dukora umurimo watwo ku manywa (activité diurne), ariko na nijoro usinziriye uri mu nzozi (le sommeil paradoxal avec rêves) na byo birushaho gushimangira ibyinjiye mu bwonko kugira ngo uzabyibuke.
Kugira ngo umuntu yibuke, ubwonko bwo mu mutwe bubigiramo uruhare rukomeye. Nk’agace k’ahagana mu gahanga (lobe frontal), by’umwihariko kagira umumaro wo guhitamo ibyo wibuka, kagahitamo ibigomba kubikwa mu bwonko, kubisesengura no kubitunganya kugira ngo intekerezo zihamanye n’ibikorwa.


text:
Yanditswe na Setora Janvier
Mu mudugudu wa Kabaya, Akagari ka Ruhengeri, Umurenge wa Muhoza mu karere ka Musanze, gazi yaturitse mu muryango w’uwitwa Nsabimana Fabrice maze hashya umwana umwe bikomeye mu mutwe n’ibiganza byombi ndetse n’inzu barimo irangirika bikomeye.
Uyu mwana yakomerekejwe na gas yaturitse ubwo bari bagiye guteka
Nsabimana Fabrice ari nawe nyir’urugo rwabereyemo ibi byago avuga ko ibyo byabaye mu ma saa mbili y’ijoro.Agira ati “ubwo abana biteguraga guteka ibyo kurya, bageze ku gicupa cya Gaz bavuga ko yanze gufunguka, ndababwira ngo nibareke mbafashe. Nkigera ku gicupa cya gaz ngize ngo ndafungura numva bindushije imbaraga aribwo nahise nirukanka gufata akana gatoya kari mu cyumba ari nako mbwira n’abandi guhunga. Uko twahunze dusohoka munzu niko nacyo cyakomeje guhembera umujinya wacyo kiraturika ariko tubasha kukirokoka uretse umukobwa w’imyaka 15 wahiye mu mutwe n’ibiganza byombi.”
Nsabimana Fabrice n’umubabaro mwinshi ku bw’ibyamubayeho n’umuryango we arasaba inzego z’ubuyobozi kumugoboka kuko uretse no kuba afite umwana wahiye n’inzu ubwayo yangiritse kuko igisenge cyavuyeho.
Agira ati ” Iyi nzu ni iyo nakodeshaga kandi igomba gusanwa kuko ntayibamo imeze gutya kandi na nyirayo sinayimuha imeze itya kandi yarayimpaye ari nzima. Ndi uwo gutabarwa vuba kuko imvura iguye n’umuyaga mwinshi iki gisenge yahita igitwara, bigakomera kurushaho.”
Umwe mu bacuruzi ba Gaz mu mujyi wa Musanze wavuganye na VALUE NEWS akanga ko amazina ye atangazwa yavuze ko gutunga Gaz bisaba kwitwararika kandi ugize ikibazo akagana uwayimugurishije akamufasha.
Yagize ati ” Iyo umuntu atuguriye Gaz nk’umukiriya, tumwigisha uko ikoreshwa, tukamusaba kuyirinda abana kandi yabona aho icupa ryangiritse[ Ryatobose Gaz izamuka] tumubwira guhita afunga iryo cupa rya Gaz yirinda ko byahura n’umuriro noneho bigateza impanuka, bityo akagana uwamugurishije akajya kumufasha byaba na ngombwa akamuhindurira iryo cupa ryangiritse.”
Inzu nayo yangiritse kubera gas yaturitse
Umuyobozi w’akarere ka Musanze Nuwumuremyi Jeanine yabwiye VALUE NEWS ko iyo umuturage agize ikibazo aba ari Akarere kakigize bityo asaba abaturage kujya bitwararika ibikoresho nk’ibi.
Ati ” turasaba abaturage kujya bitwararika bubahiriza amabwiriza baba bahawe n’ababagurishije ibyo bikoresho cyane ko ntawe ukigura adahawe amahugurwa y’uburyo gikoreshwa. Niyo mpamvu bakagombye kujya bubahiriza amabwiriza baba bahawe.”
Ku kibazo cy’icyo ubuyobozi bwafasha uyu muryango, Umuyobozi w’Akarere yavuze ko ubufasha bwa mbere ari ubutabazi ariko ko n’ibindi byarebwa.
Agira ati ” Burya na [Waramutse iraguma] kuko ikibazo twakimenye umuturage turamusura turamuhumuriza, gusa icyo twabafasha cya mbere ni ukubahugurira kujya bitwararika ibikoresho nk’ibi bishobora guteza impanuka isaha ku isaha ariko na none nk’ubuyobozi nti twakwirengagiza ingorane umuturage aba yagize kuko iyo azigize ni akarere kaba kazigize. Ubwa twareba uko twamwegera tukareba icyo twakora.”